text:
Uyu mukecuru w’imyaka 62 utuye mu Kagari ka Mbugangari, mu Mudugudu w’Amajyambere yemeza ko yararaga yitwikiriye umutaka ndetse ijoro rikamubera rirerire kubera inzu ishaje yari atuyemo.
Uzanyinzoga Odette uba mu nzu yubakiwe mu 2000 n’Ikigega cya Leta kigenewe gutera inkunga abacitse ku icumu batishoboye (FARG), yatangaje ko yari abayeho mu buzima bugoye ariko ko agiye gutangira gusinzira nta nkomyi.
Yagize ati “Iyi nzu twayimukiyemo mu 2000 nabwo ituzuye, iyi myaka yaragiye irasaza cyane ku buryo nasasaga simenye ko nashashe, kubera ibiti byavungukaga, naryama nkarara nishimagura kubera ibisimba biri kundya, yavaga impande zose no mu byumba byose,ubwo kugira ngo nsinzire byari ugushyira umutaka ku gitanda hejuru nkabona kugoheka.”
Uyu mukecuru akomeza ashimira abagiraneza bamusaniye inzu abizeza kuzayifata neza ku buryo izamufasha.
Umucungamutungo wa Banki ya KCB, ishami rya Rubavu, Musafiri Vedaste, ari nayo yateye inkunga iki gikorwa avuga ko ubufasha baha abatishoboye babayeho nabi buhoraho, buri mu rwego rwo kubahindurira imibereho hifashishijwe inyungu baba bungutse mu mikoranire myiza n’abaturage ari nabo bakiriya bayo.
Aragira ati “Natwe ntabwo twakwishimira ko abaturage bakomeza kubaho nabi, mu ruhare tugira mu mibereho myiza y’aho dukorera twamusaniye inzu yavaga hose, yari yarasadutse yenda kumugwaho. Ibikorwa byo gusana iyi nzu bifite agaciro ka miliyoni ebyiri kandi tuzakomeza kumukurikirana icyo tumusaba ni ukuyifata neza.”
Umunyamabanga Nshingwabikorwa w’Umurenge wa Gisenyi, Mugisha Honoré yatangaje ko ku bufatanye n’abafatanyabikorwa bamaze gukora ibikorwa byinshi bihindura imibereho y’abarokotse Jenoside mu Kagari ka Mbugangari birimo kubasanira inzu, kububakira ubwiherero ndetse n’ibindi bibafasha kubaho neza.
Yagize ati “Uyu mukecuru yari abayeho nabi byari bibabaje uburyo twasanze arara yitwikiriye umutaka, turashimira KCB yamusaniye inzu tunashishikariza abafatanyabikorwa gukomeza kudufasha kuko hari abarokotse Jenoside bakibayeho mu nzu zimeze nabi.”
Uyu muyobozi yemeza ko muri aka Kagari hakiri inzu 13 mu zo FARG yubakiye abapfakazi ba Jenoside zishaje, ariko akizeza ko bafatanyije n’abafatanyabikorwa uyu mwaka uzarangira iki kibazo cyakemutse.


c: text/html

text:
Aho byagera hose, Yesu abirusha imbaraga!
Ubutumwa bwiza bwa Yohana igice cya 11, hagaragaramo Yesu azura Lazaro. Ku murongo wa 21 Marita;mushiki wa Lazaro, yabwiye Yesu ati: “Databuja, iyaba wari hano musaza wanjye ntaba yarapfuye.” Ku wa 32 Mariya nawe yabwiye Yesu amagambo asa n’aya Marita. Ariko Yesu ati: “Niwizera uri bubone ubwiza bw’Imana.”
Uyu muryango wari mu kiriyo cya Lazaro, kandi Marita na Mariya bashiki be bari baratumyeho Yesu ngo aze amukize. Yesu ntiyahise aza; Lazaro arapfa. Igihe yahageraga, bamwakirije ko iyo ahaba, musaza wabo atari kuba yapfuye.
Yesu yaririye ku gituro, ubundi abwira Marita ati,“ Niwizera uri bubone ubwiza bw’Imana”. Nyuma mu butware bwinshi, yategetse gukuraho igitare. Baramwumviye bagikuraho, abandi bishwe n’amatsiko y’icyo agiye gukora, ibibazo ari uruhuri: “Ese biragenda bite? Ari mu biki? Kuki bakuraho igitare? Yarapfuye, aranuka. Ubundi uwapfuye ashobora kuzuka?...”
Ibyakorerwaga aho byari birenze ukwemera k’umwana w’umuntu. Nyuma yo gusenga, Yesu yavuze mu ijwi riranguruye ati “Lazaro, sohoka” uwari yarapfuye asohoka mu mva. Abari aho baratunguwe cyane. Lazaro yakuweho ibyari bimuhambiriye, ubuzima burakomeza. Umunezero wuzura abari aho.
Yesu atwigisha ko no mu gihe abantu batagifite icyizere, aba agishoboye gukora.
Ese umeze nka Mariya cyangwa Marita? Ubwira Imana uti: “Iyo uza kuba hano… iyo uza kunkiza… iyo uza kuza mu buzima bwanjye mbere… sinari kubaho mu kaga, mu bihe by’akababaro, wenda ubuzima bwanjye bwari kuba ari bwiza kurushaho; ibintu byinshi byarangiritse kuko utaziye igihe.”
Ariko igisubizo Yesu aguha, ni iki: “N’uyu munsi niwizere, kuko igihe cyo kubona ubwiza bw’Imana kitararenga.”
Izere Imana, irashaka kugukura mu kababaro, ukabohoka.
Ntabwo Yesu yatinze nk’uko ubitekereza, igihe cyose niwe ukigenga ntakimutangira, ushatse waba umuretse aho byagera hose, aho azira arakora ibingana nuko abisanze.
Hari umuntu wigeze kuvuga ngo umuvuduko Imana igenderaho urakwiye, kuko iyaba igenda gahoro yasanga twashize ariko kandi yihuse nk’uko bamwe tuba tubyifuza yahitana byinshi, abubwo ishimwe kuko iza ku gihe. Ntaho byagera aho atagira icyo abikoraho, uko byamera kose Yesu aba akibirusha imbaraga, urusheho kumugirira ikizere. Amen.

robotstxt: allowed

filter: keep


text:
Urwenya-Umwana yatumye ababyeyi be bihana
Umwana yatumye ababyeyi be bihana
Umunsi umwe umubyeyi w'umugore yashatse gusambana na muganga abura akanya niko kubwira umugabo we ati "umwana wacu ararwaye ngiye kumuv├╣za kwa muganga."
Umugabo arabyemera kuko yaribiziranyeho na muganga. Muganga yahise amwinjiza ubwo umwana bamushyira hasi bicangira amayugi bibagirwa ko umwana abareba barangije aterura umwana arataha umwana nawe abigira ibanga .bukeye mu rugo haza umugore asanga umwana ari kumwe na se nabo bicangira amayugi bibagirwa ko umwana abareba barangije umugore arataha umugabo asigarana n'umwana we .Umugore atahutse bose bataramye umwana ati "mama ukimara kugenda hano haje ikigore cyambura imyenda na papa arambura mbese ni nka kumwe wambuye na muganga akambura mukaryamana nabo baryamye bakora nka bimwe mwakoze wagiye kumvuza barangije barambara nkuko mwabigenje ."
Shyiraho Igitekerezo!
Subscribe to: Post Comments (Atom)


text:
Urwenya:"Amagambo yo mu ivanjiri ntagatifu, uko yanditswe na Nkoko!"
"Amagambo yo mu ivanjiri ntagatifu, uko yanditswe na Nkoko!"
Ku wa gatanu mtatagatifu, umukristu yagiye gusura abapadiri kuri paruwasi maze abashyira inkoko y'isake iteye amabengeza. Kubera ko paruwasi yari nini, abapadiri bari bagabanye za santrali, kuri paruwasi hasigaye umwe wakundaga akaboga kurusha sakabaka. Akimara gusezera kuri uwo mukristu, abwira umukozi ko agomba guhita abaga iyo sake. Ariko igihe padiri yari mu sakrisitiya arimo yitegura kujya gusoma misa, umukozi aba araje, ati "ya nkoko nayibuze"! Padiri bimutera agahinda n'umujinya, ahita amubwira ngo nawe naze mu misa dore ntacyo afite cyo gukora.
Ubwo misa iratangira, bararirimba karahava, igihe cyo gusoma ivanjiri kiba kirageze. Padiri, ati "nimuhorane Imana!", abandi barasubiza. Arakomeza, ati "amagambo yo mu ivanjiri ntagatifu, uko yanditswe na (aba abonye ya nkoko itambagira hanze) dore ya nkoko"! Umukozi aba arahindukiye koko arayibona, asohoka mu misa itarangiye ajya kuyitunganya. Kera kabaye rero misa irahumuza, padiri asuhuza abakristu ariko umutima uri ahandi, kuko yatekerezaga ya nkoko. Reka rero agere ku meza, umukozi azanye inkoko, padiri ayikubise amazi amaso yuzura akanwa. Amaze gushimira iryo funguro ryazanywe n'umukristu, agiye gukoramo, umukozi, ati "nyamara uyu munsi nta muntu wari kurya inyama kuko ari ku wa gatanu mutagatifu!" Padiri, ati " irukira mu kiliziya unzanire amazi y'umugisha nkwereke". Umukozi aba amuzaniye amazi, padiri wawe asuka duke kuri ya nkoko, ati " wa nkoko we, ubu ndakubatije uhindutse ifi". Ni uko padiri aryoherwa n'inkoko yahindutse ifi.
Shyiraho Igitekerezo!
Subscribe to: Post Comments (Atom)


text:
Uganda: Mu kiganiro na Agakiza.org Rev.Past Rwagasana Tom yatangaje byinshi ku murimo w’ivugabutumwa batangije muri Uganda
Itorero rya Pentekote ryo mu Rwanda (ADEPR) ni rimwe mu matorero azwi cyane kandi akomeye mu Rwanda rikaba ryaratangijwe n’aba suedois mu 1940 i Gihundwe. Uwo murimo warakomeje kugeza ubu bakaba bafite abayoboke bakabakaba miliyoni ebyiri mu Rwanda hose.
Mu Kiganiro umuvugizi wungirije ushinzwe ubuzima bw’Itorero Rev.Past Rwagasana Tom yagiranye na Agakiza.org yavuze ko ADEPR ifite inkingi 4 igenderaho, harimo n’iy’ivugabutumwa kandi batabwiriza mu Rwanda gusa ahubwo bahamagariwe kubwiriza amahanga yose.
Rev.Past Rwagasana Tom
Ati ‘’ni muri urwo rwego batangije umurimo w’ ivugabutumwa mu gihugu cya Uganda bahereye mu mujyi wa Kampala no mu ntara zose zigize igihugu cya Uganda, nyuma y’amezi atandatu gusa gusa bamaze kubona abakristo bagera ku bihumbi icumi mu bice bitandukanye by’Ubugande.’’
Itorero rya Pentekote ry’U Rwanda ADEPR rikaba riri gushyira imbaraga muri uyu murimo w’ivugabutumwa bagashyigikira n’ abakozi b’Imana bawukora. Hamwe n’iyi gahunda kandi iri torero ryaguriye ibyuma bya muzika Chorale zikorera umurimo w’Imana ku kicaro gikuru cy’itorero.
Umushumba w’Ururembo kandi mu gihugu cy’Ubugande muri Pentekote yaho akaba yaranahawe imodoka yo kumufasha umurimo w’ Imana, naho abayoboye uturere bakaba barahawe za moto n’ibindi bikoresho byo kubafasha gukorera Imana.
Rev.Past.Tom yakomeje asaba abanyarwanda batuye muri iki gihugu kuza kwifatanya n’itorero rya Pentekote kandi ko bazahasanga inyigisho nzima zibafasha kugira umutima uboneye, yanamenyesheje ko buri rurembo rwo mu Rwanda rwahawe intara ya Uganda bazakoramo ivugabutumwa ku buryo mu gihe gito bazaba bamaze guhindura benshi bagakizwa.


text:
mer.
19
janv.
2011
ISOMO RYA MBERE
Isomo ryo mu ibaruwa yandikiwe Abahebureyi (Heb 4, 12-16)
Bavandimwe, 12koko Ijambo ry’Imana ni irinyabuzima, ni irinyabushobozi, kandi riratyaye kurusha inkota y’amugi abiri. Riracengera kugeza aho umutima n’ubwenge bitandukanira, hagati y’ingingo n’imisokoro; rigasobanura ibyifuzo n’ibitekerezo byihishe muri muntu. 13Nta kiremwa na kimwe kiribera intaboneka, ahubwo byose biratamuruye kandi biritaragaje mu maso y’Uwo tuzagomba kumurikira ibyacu.
14ubwo dufite Umuherezagitambo mukuru uhebuje watashye mu Ijuru, Yezu, Umwana w’Imana, nitwikomezemo ukwemera.15Koko rero, ntidufite Umuherezagitambo mukuru wananirwa kudutabara mu ntege nke zacu; yageragejwe muri byose ku buryo bumwe natwe, ariko ntiyatsindwa n’icyaha. 16Nitwegerane rero ubwizere intebe ya Nyir’ineza, kugira ngo tugirirwe impuhwe kandi duhabwe imbaraga zizadufasha igihe kigeze.
ZABURI (Zab 19 (18),8,9, 10, 15)
Inyik/ Amagambo yawe Nyagasani,
aturuka kuri Roho kandi agatanga ubugingo.
Itegeko ry’Uhoraho ni indakemwa,
Rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
Akanezereza umutima;
Amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
Kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Amagambo mvuga, n’ibyo umutima wanjye uzirikana,
Nibijye bikunogera, wowe Uhoraho,
Rutare nisunga n’umurengezi wanjye!
IBANGONDIRIMBO RIBANZIRIZA IVANJILI (Zab 130 (129), 7)
Alleluya Alleluya.
Uhoraho ahorana imbabazi,
akagira ubuntu butagira urugero.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 2,13-17)
Muri icyo gihe, 13Yezu yongera kugenda akikiye inyanja, imbaga yose y’abantu iramusanga, arabigisha. 14Nuko yihitira, abona Levi mwene Alufeyi, yicaye mu biro by’imisoro. Aramubwira ati «Nkurikira.» Arahaguruka aramukurikira. 15lgihe Yezu yari ku meza iwe hamwe n’abigishwa be, haza abasoresha benshi n’abanyabyaha gusangira na bo, kuko bamukurikiraga ari benshi.16Abigishamategeko b’Abafarizayi bamubonye asangira n’abanyabyaha n’abasoresha, babwira abigishwa be bati «Dore re! Mbese asangira n’abasoresha n’abanyabyaha!» 17Yezu ngo abyumve, arabasubiza ati «Abazima si bo baKeneye umuvuzi, ahubwo ni abarwayi; sinazanywe n’intungane, ahubwo nazanywe no guhamagara abanyabyaha.»


text:
Dukwiye gutegereza Imana twizeye
Nzahagarara hejuru y’umunara aho ndindira, kandi nzarangaguza ndeba aho ari numve icyo ambwira, n’uko nzasubiza ku bw’icyo namuganyiye. Habakuki 2:1
Habakuki ni urugero rwiza rw’umuntu wasenze Imana igaceceka ariko akarangiza afashe umwanzuro mwiza wo guhagarara agategereza Imana.
Habakuki asa n’uwari uzi Imana asenga iyo ari yo nyuma yo gutinda ayihamagara. Abakristo benshi dusenga Imana tudasobanukiwe, kuko tuyisobanukiwe byahindura uko tuvuga, uko twitwara, uko dusenga, uko tuyikorera. Urugero uzasanga abakristo benshi baha agaciro ubuhanuzi bunyuze mu kanwa k’umwana w’umuntu kurusha ibyanditswe byera kandi ari bwo buhanuzi butavangiye. Imana iduhe twese kuyisobanukirwa birushijeho.
Gusobakirwa Imana byagufasha kumenya aho utegerereza kandi bikagufasha kugira ibyiringiro no mu gihe bitagenze uko wabyifuzaga.
None umuntu yakwibaza ngo ese wowe muri iki gihe waba utegerereje he Imana? Mu bwoba? Mu maganya? Mu gahinda? Mu gushidikanya kubyo Uwiteka yavuganye nawe ? Cyangwa mu kibaya ? Mu kibaya nta kiza kibayo keretse amagufwa yumye gusa. Mureke dusabe imbaraga tuve aho hose. Ahubwo duhagarare ku munara aho turindirira kandi tukabasha kumenya ko Imana izadusubiza kubw’icyo twayiganyiye.
Nitugira ubwoba Goliyati azatwica, dukeneye kumutera intosho (ibuye) ryitwa kwizera, tukamera nka Dawidi wamuteye mu izina ry’Imana. Ubundi ikosa ni ugutera Goliyati mu izina ryawe, ariko iyo uhagurutse kumurwanya, ariko ukumva ubikoze mu izina ry’Uwiteka, nta kabuza uzanesha.
Dawidi bamuteye ubwoba, kandi koko ibyo bamubwiraga byari ukuri ariko afata icyemezo asanga nubwo Goliyati yahejeje Abisirayeli mu myobo ariko siko bikwiye kurangira. Ntabwo yatekereje ko ari bubikore ku bwe ahubwo yabikoze mu izina ry’Imana ya Isirayeli.
Imana iguhe kuba intwari no gushira ubwoba nka Dawidi kandi yongere kwihangana muri wowe kugira ngo ubashe gutegerereza Imana ahakwiye kuko kuza ko izaza. Wowe ahubwo fata intwaro z’Imana niba wumva hari izo wari wararambitse cyangwa se satani yarakwambuye. Imana igufashe kugira ngo ubashe kuyitegerereza ku munara aho uzabasha kumenya ko yaje kandi yavuga ukayumva. Amen.


text:
- umubavu.com
- ikinyarwanda
- english
- french
-
Abagore batatu mu amajwi yabo baganirira mu akabari banyweragamo ahitwa ku Isonga mu agatenga ho mu Akarere ka Kicukiro bari bicaye muri bingaro baganira ukuntu bajya babyazwa na Dr. Nyirinkwaya Jean Chrisostome ufite Hopital La Croix du Sud ku Igisimenti Inyuma yo kwa Lando.
Bavugaga ukuntu Nyirinkwaya ajya abaganiriza mbere yo kubabyaza bakagira bati gewe ntanahandi najya kubyarira. Umwe wavugaga cyane akagira ati : “uzi ukuntu aba yagufashe neza ?” Undi nawe ati : “ceceka shahu ntubizi ubushize nagiyeyo ibise byamfashe ntabasha kugenda ubwo baba bankubise mu modoka ngezeyo mpasanga inshinzi y’umugore numva ndababaye ariko mu akanya gato Muganga yahise aza numva ndaruhutse.”
Yahise anganiriza arambwira ngo nihangane ndakira vuba numva ndatuje ankoze ku inda noneho numva amahoro numva ndishimye mbese nasaga nkaho ndi mu ijuru singiye kukubabeshya.
- Dr. Nyirinkwaya Jean Chrisostome atuje nk’uko babagore babivugaga
Ugirango namenye igihe se nabyariye ? Barambaze ariko ntabyo numvaga gusa numva iteka ryose nibona muri Dr Nyirinkwaya kurusha uko nibona k’umugabo wange ati ; aramutse wenda atunguye ijambo akansaba ngo dukorane imibonano mpuza bitsina naba nshubijwe.
Undi nawe ati, ariko uziko nigeze kumurota turi kumwe mugenzi wabo wundi utavugaga ahita avuga ati gewe se ko narose Gitwaza turyamanye nuko nshidukira mu ikirere nikanga ko umugabo wange yaba yaranyumvise ariko ngize Imana numva arasinziriye. Gusa njya nsaba Imana wenda ngo Gitwaza azankore mu intoki wenda nagarura amaho.
- Dr. Paul Gitwaza
Ati, hari n’igihe iyo arimo abwiriza numva namusanga hejuru nkamuhobera ariko nyine nta ukundi Ange yaramutujyanye shahu we ! Undi ati ariko kuki mugira irari mwa abagore mwe baramucyaha bati ceceka shahu nuko bitarakubaho uwabikumpera ngo wumve uko biryana ubwo umuseriveri yahise aza baraceceka ntibagira icyo bongera kuvuga.
Ntegereza ko bongera ndaheba mpita ntaha ntaramenya icyo bongeye ho inkuru itaha kuri iyi tuzasura Dr. Nyirinkwaya maze tumubaze ibanga akoresha kugirango abagore bamukunde tuzanabaza Gitwaza ukuntu abagore bamuhigira hasi no hejuru bagambiriye ko baryamana ariko bakamubura.
- Dr. Apotre Paul Gitwaza mumwambaro w’abasilam aari kumwe na mugenziwe w’umusilm amaze kumutoza shahadu
- Dr. Gitwaza w’umusupa star mumuziki arya hit kurusha ba Jey Polly
Ninkuru ya Big Man Edward Mubalaka umubavu.com
-
izo ni indaya za kabuhariwe. Abo bagabo baritonde kuko icyo ni igitero cya za maraya satani yabagabyeho.
-
Ok abo ba mama ndabumva,ivyo biri muri bumwe muburyo abagore baremyemo,gusa kwifuza umuntu kuko yabakoreye service nziza ngo boryamana (ayo namarangamutima emotions) iryo rikaba ikosa kubemera nk’abakristo nicaha,gusa iyo ni image kubagabo bubatse bagomba kumenya uko abagore bateye ivyobakeneye kugirango baryoherwe gutyo bareke kwifuza ibiri hanze kandi munzu bihari,uwuzogira ikibazo azonyandikir tuzoyaga muburyo bwagutse email:alexingenda@gmail.com
-
Mbega ikinyamakuru, ibihuhua no kubeshya abanyarwanda gusa !!!!!
Uriya urikumwe na Gitwaza s’umusilamu ahubwo ni Pastor uhagarariye Zion Temple i burayi, ikindi iriya myenda siyabisilamu ahubwo niya baheburayo, abayisiraheri, puu sinzongera gusoma ikinyamakuru cyanyu....
-
-
Hoya wivuga ngo ikinyamakuru gifite ibihuha none se wavuga ngo ntuzagisoma uri umwe abandi nabo bakakireka ahubwo twebwe kiradufasha cyane nabifuriza gukomeza gutohoza.
Niba uri umuyoboke wa Gitwaza se kuki uvugira umuntu wapfuye ? ntuziko isanduka yabonywe n’umugorewe bikamutera guhahamuka yari iwe murugo ? banza umenya Gitwaza ko agiye no gushinga umusigiti ubone kumuvugira naho uriya umugabo we uhagarariye itorero rya Zion iburayi ubanze umenye ko yigeze gufatanwa passport y’impimbano ngewe ndabazi we ! ntimukabogamire k’uruhande rumwe ikindi ntabwo iriya imyenda ari iya abaheburayo ubanze usobanukirwe n’icyo intumwa y’Imana Muhamadi abivugaho Imana imuhe amahoro n’Imigisha mwa injiji mwe z’abakristo.
Gitwaza tuzamwakira neza naza m’umusigiti hamwe na mugenzi we kuko aribyo bimubereye urabona ukuntu aberanye no kuba Sheick ?
-
Dr. Nyirinkwaya twese turakwemera ukora neza bihambaye Imana yaguhaye umugisha wo kuvugisha neza abarwayi bikanatuma haboneka mo abaterwa na Sekibi nka bariya bakwifuza ngo muryamane ! usenge cyane buriya n’igitero gikomeye kirimo kukugabwaho nange ndakomeza ngusengere kuko bitoroshye.
Ndabona hari abavuga ko abanyamakuru bakosheje hoya ni byiza cyane kuko biguha kumenya uko wirinda. Kuko hazaboneka uwavuga ko mwaryamanye kdi akubeshyera hari icyo Imana irimo kumbwira kuri wowe bitewe n’iyi inkuru Umubavu.com wanditse nzaza kugushaka ndi umuhanuzi w’Imana kdi nziko hari byinshi nzakubwira bigufasha kurushaho kwishyira muri Nyagasani umwami Yesu aguhe umugisha n’akaboko kawe akagurire gukiza abarwayi
-
Gitwaza araberewe no kuba umumizirima, nagire bwangu ashinge umusigiti nange nzahita mba umuslam noneho areke kujya muri biriya bidashinga ! ubundi abantu bose iyaba bari basobanutse nkawe ahubwo umubavu turawemera cyane na Big Man turamwemera aba yazicukumbye.
Gusa iyo bigeze mu abagore bwo biba bikaze gewe nkuyemo akange akarengeeeeeeeeeeeeeeeeeee uwange ntazakurote ariko se mbaze umubavu.co buriya bariya abagore ntibari basinze ?
-
Nshimishwa n’inkuru zo k’umubavu.com nange mfite amakuru nshaka kubaha mukorera hehe ngo nzaze kubareba numva mfite amatsiko yo kureba BIG MAN Edward Mubalaka kuko inkuru ashyiraho ziratwemeza ndagirango muzansobanurire niba koko Gitwaza yarapfuye biriya twabonye ku imbuga koranya mbaga aho ngo umugore we yabonye umurambo we mu isanduku ubundi agahita ahahamuka Gitwaza we yibereye muri America muzabidutohoreze nabyo mubitubwire murakoze Big Man
-
Ngewe nta ahandi najya kubyarira usibye kwa Nyirinkwaya ikindi nsengera no kuri Zion k’umushumba mwiza cyane Apotre Paul Gitwaza gusa bariya abagore baravangiwe cyane Yesu abagenderere bakizwe ubwose abagabo babo ntibagatoye ? Imana irinde umushumba wacu
-
wowe warihe ubyumva ko numva bidasobanutse wowe ntibagutinye maze batinya umuseriveri wapi ibyo sinabyizera niba wumva ari ukuri ntiwari kubura kubafata amajwi ukayatwumvisha
-
-
Ariko izi nkuru ziraryoshye pe, ariko si izo kwandika cyane cyane kuvugamo umukozi w’Imana Gitwaza no kumu-professionnel w’umuganga nka Dr Nyilinkwaya umaze no kugera mu zabukuru. Impamvu nuko izi nkuru zose zirengurira ku bitekerezo biganisha kubusambanyi. Ntibyeruye ariko ubisoma arabyumva. Si byiza kwita ku magambo ya bariya bagore cyangwa ngo ahabwe agaciro nkaho afitiye sosiyete akamaro.
-
Uyu urikumwe na Gitwaza ntabwo Ari umusilamu.Ni umu pasteur witwa Bienvenu uyobora urusengero rwa Gitwaza Bruxelles.Ibi bitumye mbonako umuntu wanditse iyinkuru bishoboka ko atari iyukuri.Kuko byonyine kuba afashe umu pasteur wa Gitwaza akabeshya ko Ari umusilamu urikumwe na Gitwaza.
- Aragisha Inama:Yaransindishije antera inda none ncikiriza amashuri none nariyanze
- Gusambanya ihene, gusambana na se, gusambana na nyirabukwe, nibyo byaha byavuzwe mu nsengero muri 2016
- Kigali : Umugabo yakoze agashya yishyuza umugore we fagitire y’indaya yarongoye imbere y’umuryango we
- Umugabo yasambanyije akana ke k’imyaka 4 karapfa
- Hubatswe ubuvumo bugezweho bwo kwihishamo ku munsi w’imperuka ubwo isi izaba iri kurimbuka-REBA AMAFOTO MENSHI HANO
- Menya ibintu 11 abantu bahuriraho mu nzozi n’ ibisobanuro byazo
- Uburozi buravuza ubuhuha mu murenge wa Bumbogo, umwe amaze gupfa nyuma yo kuroga abantu 7 icyarimwe
- Ubuhamya,Yamaze imyaka 18 ihwa ry’ifi ryaramujombye mu kanwa, amara imyaka itanu yarabaye pararize
- Nyuma yo kuvuga ko kumurongora byatumye biteza imbere arasobanura uko byagenze
- Rulindo : Umugore yafatanywe ihene yibye agiye kuyishyira mu mufuka
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Mu nama y’intara yateranye muri Gicurasi 1959, umushefu witwa Andre Kalinda yasabye abayobozi b’abakoloni muri Kivu kudaha abimukira uburenganzira bwo gutorwa mu matora rusange, ahubwo asaba ko abajyanama b’Abanyarwanda ari we wajya abihitiramo kandi umubare wabo ukaba muto ugereranyije n’Abahunde.
Kuva tariki 9 kugeza 11 Ukwakira 1959, Albert Kalinda, umuhungu wa shefu Andre Kalinda, yazengurutse mu bice bya Washali Bafuna, Washali Mukoto na Washali Kayembe agenda ashyikiriza abayobozi baho inyandiko zivuga ko Abanyarwanda batuye muri ibi bice nta burenganzira bafite bwo gutora mu matora yari ateganyijwe muri Gicurasi 1960.
Aba bayobozi banze gushyira umukono kuri iyi nyandiko, bavuga ko Abanyarwanda bagize 80% by’abaturage babo, kandi bamwe muri bo bakaba bari bamaze hafi kimwe cya kabiri cy’ikinyejana muri ibi bice.
- Aha ni mu misozi ya Masisi hari hatuwe n’Abanyekongo bavuga Ikinyarwanda batari bake
Ku itariki ya 25 Weurwe 1962, abahagarariye amoko y’Abanande n’Abanyanga bashyize umukono ku masezerano basaba ko hashingwa Intara ya Kivu y’Amajyaruguru ariko Abahutu n’Abatutsi barabibahisha. Ibi byatumye aba nabo (Abahutu n’Abatutsi) bategura inyandiko yamagana ubu busabe.
Icyo gihe nibwo abakuru b’Abanande, Abahunde n’Abanyanga bahise batangira gukwirakwiza amakuru avuga ko amoko y’abahutu n’Abatutsi adashaka kuba mu Ntara ya Kivu y’Amajyaruguru kuko ngo bashakaga kwiyomora kuri Congo bagasubira kubarizwa ku Rwanda.
Aba bakuru b’aya moko kandi bahise banatangira kwibasira uwitwa Marcel Bisukiro, wari Minisitiri w’Ubucuruzi bwo hanze, bamushinja kuba umunyarwanda, kuba yarashatse kugurisha Pariki y’igihugu ya Albert (Parc National Albert), kugira icapiro na Hotel Riviera i Bukavu no gushaka kuzana amatwara ya gikomunisiti.
Icyari kigamijwe cyari ukubuza amoko y’Abahutu n’Abatutsi (Abanyarwanda)kujya mu bikorwa bya politiki, guhanagura izina rya Bisukiro ku rutonde rw’abaminisitiri no gukora iperereza ku bikorwa bye by’ubucuruzi nk’uko bigaragara mu gitabo “Masisi restera –t-il toujours dans la province du Nord Kivu?” Cya Batibuka J.
Twibutse ko impaka ku guheza abantu bishingiye ku moko byagiye byifashishwa n’abanyapolitiki mu mbwirwaruhame zabo kuva Congo yabona ubwigenge.
Umwaka wa 1962 ukaba ariwo ntangiriro y’ibyago by’Intara ya Kivu y’Amajyaruguru, kuko ari bwo hatangiye kubaho guhangana hagati y’abifuzaga ko haba Intara ya Kivu y’Amajyaruguru n’abatarabishakaga biganjemo Abanyarwanda.
Abanyarwanda bahoraga bibuka ikiyaga cya Lac Vert giherereye hafi ya Mugunga mu birometero 15 uvuye I Goma, kuko ngo ariho benshi muri bo biciwe bakajugunywa muri iki kiyaga.
- Lac Vert
Ubutaha tuzabagezaho amateka y’ukuntu Abanyarwanda bagiye bagera muri Congo kuva mu 1885 no mu gihe cy’ubukoloni aho bagendaga bajyanwa n’abazungu babakoreshaga imirimo y’agahato mu bucukuzi bw’amabuye y’agaciro.
imirasire.com


text:
Urwenya: Ubwenge bw'Umukobwa
Ubwenge bw'Umukobwa
Umukobwa mwiza cyane yari afite ubwiza burenze ubwa Bwiza Bwa Mashira bajya bavuga. Rimwe ajya mu rusengero ku mugoroba, mu gutaha imvura y’urudubi itangira kugwa arayugama. Nyuma yaje guhita nka saa ine z’ijoro, afata inzira arataha. Ageze mu gashyamba ahantu hatabona neza asanga abasore barindwi bamuteze ngo bamufate ku ngufu.
Abibonye ahimba amayeri, afata telefoni ye atangira kwivugisha ati : "Allo,...ni byiza...ariko ko numva umbwira nabi...? Ngo nakwanduje SIDA ? Guma hamwe nanjye sinayihamagariye...Ngo agakingirizo ?....Wari uyobewe se ko ubwoko bwa SIDA yanjye buca mu gakingirizo ?...Njye mfite ubwoko bukomatanije amoko atanu ya Sida ahubwo uwo nyiteye ntamara kabiri....." Ubwo ba basore bose bahise biruka amasigamana, umukobwa yitahira ku mudendezo, naho abandi bo na n’ubu baracyiruka !
Shyiraho Igitekerezo!
Subscribe to: Post Comments (Atom)


text:
Nyungwe: Iminara irenga itatu izongera umubare w’ubukerarugendo bw’inyoni
Iminara iri muri Pariki ya Nyungwe ba mukerarugendo bahagararamo bareba inyoni (watch tower), izongera umubare wa b’abasura inyoni kugeza ubu bigaragara ko ukiri muto.
Kambogo Ildephonse,Umukozi w’Ikigo cy’igihugu cy’iterambere (RDB) wungirije umukuru ushinzwe ubukerarugendo muri Pariki ya Nyungwe, yatangarije IGIHE ko bazahugura abuturiye iyo Pariki, cyane cyane abegereye ahari iminara, bakazajya babasha gushishikariza no gusobanurira ba mukerarugendo ubwiza bw’inyoni.
Ibi bizafasha (...)
Iminara iri muri Pariki ya Nyungwe ba mukerarugendo bahagararamo bareba inyoni (watch tower), izongera umubare wa b’abasura inyoni kugeza ubu bigaragara ko ukiri muto.
Kambogo Ildephonse,Umukozi w’Ikigo cy’igihugu cy’iterambere (RDB) wungirije umukuru ushinzwe ubukerarugendo muri Pariki ya Nyungwe, yatangarije IGIHE ko bazahugura abuturiye iyo Pariki, cyane cyane abegereye ahari iminara, bakazajya babasha gushishikariza no gusobanurira ba mukerarugendo ubwiza bw’inyoni.
Ibi bizafasha mu kumenyekanisha ibyiza nyaburanga byayo, kandi bigirire akamaro Pariki n’abayituriye.
Avuga ko ba mukerarugendo bagomba guhabwa uburenganzira na Pariki, bagasura inyoni bagendeye ku mabwiriza, banishyuye, kuko uwakoresha umunara areba inyoni atabiherewe uburenganzira bitemewe.
Iyi minara yubatswe mu karere ka Nyamasheke muri Pariki ya Nyungwe no mu gishanga cya Kamiranzovu, igamije guteza imbere ubukerarugendo bw’inyoni mu bishanga (wetlands) bitandukanye.
Ku muhanda wa Nyungwe hubatse umunara umwe, muri Pariki rwagati hubatse ibiri, n’indi na none ibiri iri rwagati mu gishanga cya Kamiranzovu. Iminara nk’ iyi inubatse mu Majyaruguru, aho isaga ine yarubatswe mu gishanga cya Rugezi.
Kambogo akomeza atangaza ko abasura inyoni baba bagomba kwitwaza jumelle (Ibyuma bibafasha kureba kure), bikabafasha kuzireba neza, anavuga ko kubera umubare w’abazisura ukiri muto hazakomeza kubaho kubisobanurira bigateza imbere ubu bukerarugendo.
Ikiraro cyo mu kirere cya “Canopy” na cyo kikazakomeza kwifashishwa muri ubu bukerarugendo bwo gusura amoko atandukanye y’inyoni aboneka muri Pariki ya Nyungwe asaga 275.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Uru ruganda rwafunguwe ku mugaragaro tariki 8 Werurwe 2016, ariko kuva icyo gihe, ngo rwakoze iminsi mike nk’uko umwe muri aba baturage witwa Yonani Petero abitangaza.
Agira ati “Kugeza ubungubu uruganda rwarubatswe ni byo, ariko ubona tutamenya neza uko rugomba gukora no gukoreshwa.”
Si uyu muturage gusa kuko n’abandi benshi bibaza amaherezo y’uru ruganda n’igihe ruzongera gukorera, mu gihe harimo ibikoresho nk’imashini zakoreshejwe rufungurwa ku mugaragaro.
Rufungurwa ku mugaragaro, bamwe ntibahishe amarangamutima ku ifungurwa ryarwo.
Umwe yari yagize ati “Mu byifuzo twagejeje ku buyobozi budukuriye ni uko twifuzaga ko hajyaho uruganda kugira ngo tujye tubona aho tujyana umusaruro wacu mu ruganda.”
Umuyobozi w’Akarere ka Nyabihu, Uwanzwenuwe, avuga ko na bo babiganiriye n’inzego zibishinzwe zikabatangariza ko hari ibikoresho byaburaga ngo uruganda rukore neza.
Ati “Mu kurufungura hari hari ibikoresho bikenewe by’ibanze bitari byakageramo. Rero icyatumye rudakomeza nk’uko mwabibonye, ni uko ibyo bikoresho bari bakibitegereje.”
Avuga ko mu kiganiro bagiranye n’ubuyobozi bw’uruganda, bamwijeje ko ibyo bikoresho bishobora kuzaba byabonetse mu byumweru bibiri ni ukuvuga kugeza ku wa 15 Kamena. Cyakora ngo niziboneka, imirimo izahita ikomeza.
Uruganda ruzatunganya ibirayi rwa Nyabihu Potatoes Company rwashyiriweho kuzamura agaciro k’ibihahingwa, rwuzuye rutwaye akabakaba miliyari 1Frw.
Igihe ruzakorera, biteganijwe ko ruzakora byinshi bitandukanye mu birayi, birimo amoko atandukanye y’ifiriti, kubihata bikagemurwa mu bigo n’ibindi. Byitezwe ko ruzajya rutunganya toni icyenda z’ibirayi ku munsi.


text:
ven.
07
sept.
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 6, 1-11)
Bavandimwe, 1igihe umwe muri mwe afite icyo apfa n’undi, atinyuka ate kumuregera abadatunganye, aho kumuhanisha mu batagatifujwe ? 2Cyangwa se, ntimuzi ko abatagatifu ari bo bazacira isi urubanza ? Niba rero ari mwe muzacira isi urubanza, mwananirwa mute gukiranura ibyoroheje, 3Ntimuzi ndetse ko n’Abamalayika tuzabacira urubanza, nkanswe rero ibyo muri iki gihe ? 4Niba rero mufite imanza z’ubwo bwoko, kuki mutinyuka kuzegurira abo Kiliziya itizeye ? 5Mbivugiye kubakoza isoni, ubwo koko nta muntu n’umwe muri mwe waba usheshe akanguhe ngo akiranure abavandimwe ? 6Dore umuvandimwe araburanya umuvandimwe, kandi bikabera imbere y’abatemera ! 7Ibyo ari byo byose muba mwiyandaritse igihe mukurubana mu nkiko. Kuki mutihanganira kurenganywa ? Kuki mutihanganira ko babahuguza ? 8Nyamara ni mwe murenganya kandi mugahuguza abandi, abo bandi kandi ni abavandimwe banyu !
9Mbese ntimuzi ko abadatunganye batazagira umugabane mu Bwami bw’Imana ? Muramenye ntimwishunge ! Ari abasambanyi, ari abasenga ibigirwamana, ari indaya, ari abakubana, ari abakora ingeso mbi zose, 10kimwe n’abajura, abanyabugugu, abasinzi, abasebanya, abambuzi, abo bose ntibazagira umugabane mu Bwami bw’Imana. 11Nguko uko bamwe muri mwe bari bameze. None mwarasukuwe, mwaratagatifujwe muba intungane ku bw’izina rya Nyagasani Yezu Kristu, no ku bwa Roho w’Imana yacu.
ZABURI (Zab 149, 1-2, 3-4, 5-6a.9b)
Inyik/ Uhoraho ashimishwa n’umuryango we.
Nimuririmbire Uhoraho indirimbo nshya,
mumusingirize mu ikoraniro ry’abayoboke be.
Israheli niyishimire Uwayiremye,
abahungu b’i Siyoni bahimbazwe n’ibirori bakorera umwami wabo.
Nibasingize izina rye bahamiriza,
bamuvugirize ingoma n’inanga.
Kuko Uhoraho ashimishwa n’umuryango we,
ab’intamenyekana akabahaza umukiro.
Abayoboke be nibahimbazwe no kumukuza,
ndetse bavugirize impundu no ku mariri yabo ;
bakore mu gahogo barata Imana ;
ngiryo ishema ry’abayoboke b’Imana !
IBANGONDIRIMBO RIBANZIRIZA IVANJILI
Alleluya Alleluya.
Nyagasani yabatoranyije mu isi,
kugira ngo bere imbuto nyinshi kandi zihoraho !
Alleluya.
IVANJILI
+ Luka (Lk 6, 12-19)
12Muri iyo minsi Yezu ajya ku musozi gusenga, ijoro ryose arikesha asenga Imana. 13Bukeye ahamagara abigishwa be, abatoramo cumi na babiri abita intumwa. 14Ni bo b’aba : Simoni yise Petero, na Adereya murumuna we, na Yakobo, na Yohani, na Filipo, na Baritolomayo, 15na Matayo, na Tomasi, na Yakobo mwene Alufeyi, na Simoni bitaga Murwanashyaka, 16na Yuda mwene Yakobo, na Yuda Isikariyoti wa wundi wabaye umugambanyi.
17Nuko Yezu amanukana na bo, ahagarara ahantu h’igisiza ari kumwe n’abantu benshi bo mu bigishwa be, n’abandi benshi bari baturutse muri Yudeya yose n’i Yeruzalemu, no muri Tiri na Sidoni, imigi yo ku nkombe y’inyanja. 18Bari baje kumwumva no gukizwa indwara bari barwaye. N’abababazwaga na roho mbi bagakira. 19Kandi rubanda rwose rwaharaniraga kumukoraho, kuko ububasha bwamuvagamo bwabakizaga bose.


text:
Nk’uko Inyarwanda.com twabitangarije n’ubuyobozi bwa Penuel worship team, iki gitaramo kizaba kuri iki Cyumweru tariki 15 Mutarama 2017 kuva isaa munani n’igice z’amanywa kikazabera i Kimihurura ku itorero Assemble de Dieu, umwigisha w’ijambo ry’Imana kuri uwo munsi akaba ari Bishop Dr Masengo Fedele uyobora itorero Foursquare Gospel church.
Penuel worship team yatangiye mu mwaka wa 2000. Album bagiye kumurika nyuma y’imyaka hafi 17 bamaze igizwe n’indirimbo 9 z'amajwi zo kuramya no guhimbaza Imana. Icyo gitaramo cya bo bakaba bagitumiyemo abantu bose bakunda umuziki wo kuramya Imana, kwinjira akaba ari ubuntu ku bantu bose.
Bamwe mu baririmbyi na Penuel worship team


text:
Wari uzi ko umukristo utejejwe nta sano afitanye na Yesu
Bavandimwe muri Yesu Kristo Umwami wacu, inyigisho irebana no kwezwa ireba abamaze kwakira agakiza bakemera Yesu nk’Umwami n’Umukiza wabo.
Ni igikorwa kireba umukirisitu wese kandi si we ubwe wiyeza.
Yesu igihe cye cyo kuva mu isi cyenda gusohora, yafashe amazi ayasuka ku mbehe atangira koza ibirenge by’abigishwa be.Nyamara Siomoni Petero ashatse kwanga ko amwoza Yesu yaramubwiye ati « Simoni ibyo nkora ubu ntubizi nyamara uzabimenya hanyuma ;nintakoza nta cyo tuzaba duhuriyeho ; kandi uwuhagiwe nta kindi agomba keretse koga ibirenge ngo abe aboneye rwose » Yohana 13,1-10.
Murumva rero ko umukiristo utagira umwanya wo kwezwa nta sano afitanye na Yesu n’Imana.
Ibyanditswe byera bigira biti « mugire umwete wo kubana n’abantu bose amahoro n’uwo kwezwa kuko utejejwe atazabona Umwami Imana, mwirinde hatagira umuntu ugwa akava mu buntu bw’Imana.
Kandi hatagira umuzi wo gusharira umera ukabahagarika umutima benshi bagahumana;kandi hatabaho umusambanyi cyangwa ukerensa iby’Imana nka Esawu waguranye umurage we w’umwana w’imfura igaburo rimwe. Kuko muzi yuko hanyuma ubwo yashakaga kuragwa umugisha atemerewe n’ubwo yabishakaga cyane arira » Abaheburayo 12,14-17
Kubana n’abantu amahoro no kwezwa ni magirirane.Ntushobora kwezwa utabana n’abantu amahoro.Kandi na none iyo wateye intambwe mu kwezwa byanze bikunze ubana n’abandi amahoro.
Mu gihe usenga ariko ufitanye amakimbirane ne bagenzi bawe amasengesho yawe aba afite umupaka.Ni cyo cyatumwe Petero ahugura abagabo ati « Bagabo mubane n’abagore banyu amahoro, kugira ngo amasengesho yanyu ye kugira inkomyi » 1 Petero 3,7
Naho imitima yacu iyo itaducira urubanza turatinyuka imbere y’Imana.
Amagambo Yesu ubwe yivugiye yigisha agira ati « nujyana ituro ryawe ku gicaniro, ukahibukira mwene so ko afite icyo mupfa, usige ituro ryawe imbere y’igicaniro, ubanze ugende wikiranure na mwene so, uhereke ugaruke uture ituro ryawe.Wikiranure vuba n’ukurega mukiri mu nzira, ukurega ye kugushyikiriza umucamanza, umucamanza ataguha umusirikare akagushyira mu nzu y’imbohe.Ndakubwira ukuri ko utazavamo rwose, keretse wishyuye umwenda wose hadasigaye ikuta na rimwe » Matayo 5,23-26
Yesu yongeye kuvuga ati « kandi nimuhagarara musenga hakaba hari umuntu wabagiriye nabi, mumubabarire kugira ngo So wo mu ijuru na we abababarire ibyaha byanyu » Mariko 11, 25
Na ho Pawulo yabivuze muri aya magambo ngo « ntimukiture umuntu inabi yabagiriye.Mwirinde kugira ngo ibyo mukora bibonekere abantu bose ko ari byiza.Niba bishoboka mu rwnyu ruhande mubane amahoro n’abantu bose. » Abaroma 12,17-19
Impamvu yo kwezwa ni uko hari byinshi bitwanduza umunsi ku wundi ; ibyi ni ibyaha.
Icyaha kigira ingaruka mbi ku buzima bw’umukirisito nubwo cyatangira ari gitoya.Ibyanditswe bigira biti « nuko iryo rari riratwita rikabyara ibyaha, ibyaha na byo bikabyara urupfu » Yakobo 1,15
Kwezwa rero ni ubuzima bw’umukirisito.
Yohana aragira ati « bana banjye bato mbandikiye ibyo kugira ngo mudakora icyaha.Icyakora nihagira umuntu ukora icyaha dufite umurengezi kuri Data wa twese ari we Yesu Kristo ukiranuka.Uwo ni we mpongano y’ibyaha byacu nyamara si ibyaha bycu gusa ahubwo ni iby’abari mu isi yose »
1 Yohana 2,1-2
Imana iduhane umugisha, idushoboze kubaho ubuzima bwejejwe ,tubana n’abantu bose amahoro igihe bishoboka.
Amen.


text:
Umwaka wa 2017 twatangiye witezweho kuzagaragaza udushya twinshi tunyuranye aho hitezwe ko aho gutonda umurongo imodoka zijya ku ma sitasiyo ya essence bazajya bacomeka imodoka zabo ku muriro w’ amashanyarazi.
Uko ibihe bigenda bisimburana ni nako ikoranabuhanga rigenda rivumburwa ku bwinshi, ari nako iterambere rirushaho kwiruka, abashakashatsi nyuma yo kubona ko ibinyabiziga byinshi bihumanya ikirere bahisemo gukora ubwoko bw’imodoka zizajya zikoresha amashanyarazi (electric Power).
Imodoka ya mbere yakozwe yahawe izina rya Dendrobium yakozwe mu mwaka wa 2015 ikorwa biturutse ku gitekerezo cy’umuhanzi wicaye agashushanya imodoka nyuma yaho akaza kujya mu ruganda akayikoresha izajya ikoresha amashanyarazi.
Uruganda rwayikoze rukaba rwiteguye kuyishyira ahagaragara mu imurikwa mpuzamahanga ry’ama modoka rizabera muri Geneva muri Werurwe uyu mwaka.
Biteganyijwe ko ubwoko bw’izi modoka zizajya zikoresha umuriro w’amashanyarazi zizaba zifite ubushobozi bwo kugenda ibilometero 320 ntakibazo cy’umuriro.


text:
Gasabo: Ubuyobozi bw’Umujyi bwaganiriye n’abaturage ku bibazo bahura na byo
Muri gahunda yo kwimakaza imiyoborere myiza, ubuyobozi bw’Umujyi wa Kigali bwasuye abatuye Akarere ka Gasabo mu mirenge ya Bibare, Kibagabaga na Gatovu baganira ku bibazo bafite banungurana ibitekerezo.
Nzeyimana Innocent, Umuyobozi w’Umujyi wa Kigali wungirije ushinzwe imari n’ubukungu, yabwiye abanyamakuru ko ari gahunda yo kwegera abaturage bakumva ibabazo bafite bakanabafasha kubikemura.
Dusengimana Vedaste wo mu Murenge wa Bibare yagaragaje ikibazo cy’uko babujijwe kubaka inzu (...)
Muri gahunda yo kwimakaza imiyoborere myiza, ubuyobozi bw’Umujyi wa Kigali bwasuye abatuye Akarere ka Gasabo mu mirenge ya Bibare, Kibagabaga na Gatovu baganira ku bibazo bafite banungurana ibitekerezo.
Nzeyimana Innocent, Umuyobozi w’Umujyi wa Kigali wungirije ushinzwe imari n’ubukungu, yabwiye abanyamakuru ko ari gahunda yo kwegera abaturage bakumva ibabazo bafite bakanabafasha kubikemura.
Dusengimana Vedaste wo mu Murenge wa Bibare yagaragaje ikibazo cy’uko babujijwe kubaka inzu bari baratangiye kandi bafite ibyangombwa, icyakora umuyobozi waho avuga ko Dusengimana yagiranye ikibazo n’abaturanyi ku mbago zo kubaka uruzitiro; ubuyobozi buvugaa ko kizakemuka vuba.
Uwizeyimana Rosemary utuye mu Murenge wa Kimironko, we ngo afite ikibazo cy’uko ababana badasezeranye akenshi batagira ububasha ku mitungo bityo ko we bimuhangayikishije.
Yasobanuriwe ko agomba gufata iya mbere mu gushishikariza umugabo bagasezerana, akanifashisha inzego zirengera abagore byananirana akitabaza ubuyobozi.
Mukasine wabajije ikibazo cy’uko atabona ibyangombwa by’ubutaka bw’inzu yaguze kandi yarabimenyesheje akarere ntikabikemure, umuyobozi ushinzwe imari n’ubukungu mu Mujyi wa Kigali, Nzeyimana yamusabye guhurira na we ku Karere ka Gasabo bagakemura icyo kibazo.
Ibindi bibazo byagarutsweho ni ibya ruhurura zifungwa na bamwe mu baturage izindi zikangirika. Ikindi ni icy’abatuye mu bishanga babonye ibyemezo bya mbere bitari ibya burundu bibemerera gutura, kuri ubu bakaba batarimurwa cyangwa ngo bahabwe ibyangombwa bibemerera gutura burundu kuko aho batuye hatemewe.
Abana b’imfubyi za Jenoside bo mu Mudugudu wa Bibare na bo babajije impamvu batanditsweho inzu bahawe na FARG, ubuyobozi bw’Akarere ka Gasabo bubabwira ko iki kibazo kizakemuka bakareba abajya bandikwa ku nzu kuko babana ari imiryango y’abana benshi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Uruhare rwawe mu gitangaza Imana igukorera
Ab’umuryango wa Yosefu babaza Yosuwa bati “Ni iki cyatumye uduha umugabane umwe gusa n’igice kimwe kuba gakondo yacu, kandi uzi ko turi umuryango munini kuko Uwiteka yaduhaye umugisha kugeza ubu?” Yosuwa 17 :14
Yosuwa abwira Abisirayeli ati “Muzageza he kugira ubute bwo guhindūra igihugu, Uwiteka Imana ya ba sogokuruza yabahaye? Yosuwa 18 :3
Bene Yosefu kimwe n’indi miryango y’Abisirayeli bagombaga guhabwa gakondo kandi bagatuzwa ahagutse kuko ryari isezerano mbere yo kugera mu gihugu cy’iseserano. Biza kurangira bahawe umugabane muto. Ikintu cyabaye cyiza banga kunyurwa nabyo, bahitamo kujya kwiburana kwa Yosuwa, baramubaza bati ariko ‘’kuki uduha umugabane umwe gusa ? Ntabwo uziko Uwiteka yaduhaye umugisha.
Benedata mbere yo kujya muri byinshi reka tuvuge aka : hari ubwo satani akuriganya agaca imbago cyangwa se imbibi ku buzima bwawe akavuga ati ntuzarenga aha, uzapfa umeze gutya, nawe ukabyakira kandi ufite Imana, rimwe na rimwe waravuganye nayo, haguruka ujye imbere y’Imana uyibwire ko hari ibintu wanze ku buzima bwawe, wenda yo ubwayo ikubwire nk’uko yabwiye umugaragu wayo Pawulo ngo ubuntu bwayo buraguhagije. Niba atari Imana yavuze ko ugomba kuguma aho, nta mpamvu ko uhaguma.
Ushingiye kuri ririya jambo Yosuwa yabwiye Abisirayeli mu bice 18 :3 uhita ubona uko ubute bushobora guheza nyirabwo ahantu kandi hari indi ntambwe Imana yashakaga kumuteza. Nawe ukwiye gukora uruhare rwawe Imana nayo izakora ibyayo.
Umva ijambo rikomeye ‘’Imana uzayibona wagiye.’’ Nuryama izaryama, nugenda muzagendana, nukora izakora, nutanga kuko bizana umugisha kuruta guhabwa nayo izaguha, nujya mu byayo nayo izajya mu byawe, nusinzira nayo izasinzira kuko ishobora kwiyerekana nk’igoramye imbere y’ugoramye kandi ikiyerekana nk’inyembaraga imbere y’umunyembaraga.
Ntabwo uko satani avuze ngo uzapfa uba ugomba gupfa, Abayuda bavuze ko bagomba gupfa babyanga basenga, Morodekayi bamumanikiye igiti babyangira mu masengesho, ntabwo bahagaze ngo ‘’izabikora sha’’, muryame musinzire, huum nayo yari gusinzira da ! bakabakata imitwe bakibagirana ariko bibutse Imana yabo ko hari icyo yakora baca mu gikari aho bahurira nayo barayitakira.
Bibiliya ivuga ko niturwanya satani azaduhunga, twakwegera Imana ikatwegera, Yakobo 4 :7, bivuze ngo natwe hari uruhare rwacu dukwiye guhagararamo. Ntabwo iyo Imana iduhaye amasezerano iba idutumye kujya gukora ibyo twishakiye, oya, dukwiye kuguma mu mwanya idushakamo kuko aho twasezeraniye niza ntihagusange uzabaza iki ?
Imana idukeneyeho uruhare rwacu. Iyo ushaka akazi urasenga, ukanadepoza, iyo ushaka amavuta urasenga, iyo ushaka kumenya urasoma, inkunga y’Imana ni nziza ariko nawe ukwiye guhaguruka, niyo mpamvu bivugango ibimenyetso n’ibitangaza bizagenda natwe, ngaho ibaze duhagaze, byagenda gute ?
Nifuzaga kukwibutsa ko hari uruhare ufite mu mirimo ukeneye ku Mana, humura nayo iragukunda kandi igufiteho umugambi mwiza ariko ntukemere uko satani akugize ukwiye kumaramaza ukamera uko Imana ishaka uba. Imana iguhe umugisha.


text:
Igisubizo: Abantu benshi bakunze kumva ko itorero ari inyubako cyangwa inzu. Ariko uku siko Bibiliya ibivuga. Ijambo “itorero” biva ku ijambo ry’ikigereki ekklesia (akaba ari nayo nkomoko y’ijambo “Kiliziya”), bivuga “ikoraniro” cyangwa “abahamagawe”. Nuko rero, inkomoko y’ijambo “itorero” ntabwo ari inyubako, ahubwo ni abantu. Birasekeje ukuntu akenshi iyo ubajije umuntu itorero asengeramo, akurangira inzu asengeramo. Abaroma 16:5 haravuga ngo “muntahirize Itorero ryo mu rugo rwabo”, byerekana ko intumwa Pawulo yatashyaga itorero risengera mu rugo (cyangwa inzu). Ntiyashakaga kuvuga inzu rero, ahubwo yavugaga ihuriro ry’abizera basengera muri iyo nzu.
Itorero ni umubiri wa Kristo, we akaba ari umutwe. Abefeso 1:22-23 havuga ko “kandi yamuhaye gutwara byose ibishyira munsi y'ibirenge bye, imuha Itorero ngo abe umutwe waryo usumba byose, na ryo ribe umubiri we ushyitse kandi ushyikirwamo na byose”. Umubiri wa Kristo ugizwe n’abamwizera bose, kuva ku munsi wa Pentekote (Ibyakozwe 2) kugeza ubwo azagarukira. Umubiri wa Kristo wavugwa mu buryo 2:
1) Itorero rusange (universal) ririmo abafitanye ubusabane na Yesu Kristo bo ku isi yose. “Kuko mu Mwuka umwe twese ari mo twabatirijwe kuba umubiri umwe, naho twaba Abayuda cyangwa Abagiriki, naho twaba imbata cyangwa ab'umudendezo. Kandi twese twujujwe Umwuka umwe” (1 Abakorinto 12:13). Iki cyanditswe kitubwira ko uwizera wese ari urugingo rw’umubiri wa Kristo, akaba yarahawe Umwuka Wera nk’ikimenyetso. Nuko rero, itorero rusange rigizwe n’abakiriye Yesu kandi bakamwizera nk’Umucunguzi wabo. Abo bizera ariko bagomba guhura n’abandi babegereye bagasabana kandi bagasubizanyamo imbaraga. Iryo niryo torero ry’ibanze (local).
2) Itorero ry’ibanze (local) risobanurwa muri Abagalatiya 1:1-2 “Pawulo (…), jye na bene Data turi kumwe bose, turabandikiye mwebwe abo mu matorero y'i Galatiya”. Aha birumvikana ko muri Galatiya hari amatorero menshi – ayo twita amatorero y’aho abizera baba. Ababatisita, Abaporoso, Abagatolika, n’abandi bose, si itorero (mu buryo bwa rusange), ahubwo ni ihuriro ry’abizera baturanye, bahurira hamwe. Twongere tubishimangire, itorero rusange (universal) rigizwe na buri wese wizeye Yesu. Ariko buri wese muri abo afite aho ahurira n’abandi bizera baturanye, bagasabana; iryo niryo torero ry’ibanze (local).
Muri make rero, itorero rusange si inzu, inyubako cyangwa izina. Bibiliya yerura neza ko itorero ari umubiri wa Kristo- abo bose bizeye Kristo nk’Umucunguzi wabo (Yohana 3:16; 1 Abakorinto 12:13). Amatorero atandukanye tubona (ay’ibanze) ni aho abizera bari mu gace kamwe bahurira. Iryo torero ry’ibanze niho abakristo bahurira bagakora imirimo y’umubiri wa Kristo dusanga muri 1 Abakorinto 12: gufashanya, gukomezanya no guhugurana mu bumenyi n’ubuntu bw’Umwami Yesu Kristo.
Ikibazo: Itorero (kiliziya) ni iki?
Igisubizo: Abantu benshi bakunze kumva ko itorero ari inyubako cyangwa inzu. Ariko uku siko Bibiliya ibivuga. Ijambo “itorero” biva ku ijambo ry’ikigereki ekklesia (akaba ari nayo nkomoko y’ijambo “Kiliziya”), bivuga “ikoraniro” cyangwa “abahamagawe”. Nuko rero, inkomoko y’ijambo “itorero” ntabwo ari inyubako, ahubwo ni abantu. Birasekeje ukuntu akenshi iyo ubajije umuntu itorero asengeramo, akurangira inzu asengeramo. Abaroma 16:5 haravuga ngo “muntahirize Itorero ryo mu rugo rwabo”, byerekana ko intumwa Pawulo yatashyaga itorero risengera mu rugo (cyangwa inzu). Ntiyashakaga kuvuga inzu rero, ahubwo yavugaga ihuriro ry’abizera basengera muri iyo nzu.


text:
Hariho abantu bavuga ko ari abakristo ariko wababaza aho ibyiringiro byabo bishingiye ukumva reka da! Ntibazi kwizera kwabo aho gushingiye. Ariko umukristo nyawe akwiye kuba yizera ibi bikurikira: Agomba kuba yemera ko Bibiliya ari ijambo ry’Imana kandi ko ari muriyo harimo ubutware bw’ibyo yizera. Uvuze ko uri umukristo ariko ukaba utemera Bibiliya sinzi aho waba ugana! Kuko waba wivuguruza mu kwizera kwawe ariko umukristo wizera kandi akemera ko Bibiliya ariyo shingiro ryo kwizera kwe, arakomera. Ibi biterwa nuko aba yizeye ijambo ry’Imana dore ko nta handi wasanga ijambo ryayo ryuzuye atari muri Bibiliya.
Agomba kugira umurava wo kumenyekanisha Yesu Kristo mu bamuzi n’abataramumenya. Byaba ikibazo gikomeye witirwa Kristo nyamara usa naho uterwa isoni zo kumuhamya. Umukristo nyawe aba agomba kwamamaza ubutumwa bwiza bw’umwami Yesu Kristo ndetse akanavuga imirimo y’uwo mwami ihambaye akora. Agomba guharanira ko abatari bakira Yesu Kristo ngo ababere umwami n’umucunguzi w’ubugingo bwabo bamwakira kugira ngo bakizwe.
Umukristo nyawe agomba kuba yemera ko urupfu rw’umwami Yesu Kristo ku musaraba, ko arirwo gitambo kimwe rukumbi gikuraho igihano cy’ibyaha. Ni ngombwa ko wemera ko Yesu Kristo yagupfiriye ku musaraba kugira ngo ubabarirwe ibyaha byawe, wamwemera akayobora ubuzima n’ubugingo bwawe ko uba uteye intambwe yo kubona ubugingo buhoraho.
Umukristo nyawe kandi agomba kuba yemera ko abizera Yesu Kristo nk’umucunguzi w’ubugingo bwabo, aribo babasha kwakira impano y’Imana ariyo gakiza, mu by’ukuri agakiza ni akabantu bose ariko gahabwa abemeye Yesu Kristo kandi ntabwo kaza ko nyine kuko Imana ikongeraho impano nyinsi zigiciro akenshi uba udashobora kuba wagira ahandi uzisanga. Urugero amahoro azana n’agakiza nta handi wayakura ndetse n’umuzero Yesu Kristo atanga niyo waba utunze ibya Mirenge ntaho wawugura.
Izo ni nkingi-shingiro zo kwizera k’ukuri kwagikristo, ntibibujijwe ko habaho n’izindi, ariko se zo uzihagazemo gute? Ushobora kuba wibazaga ibyo abakristo bizera, ushingiye kurizo nkingi zatanzwe urumva ntacyemezo wafata?
Imana irusheho kutugirira neza kandi tugire umwete wo gukora ibyiza no gukiranuka ariko mbere na mbere tugire ishyaka ryo gushaka ubwami bw’Imana.


text:
Ababyeyi barakangurirwa kugira umuco wo kugurira ibitabo abana
Umuryango wita ku bana “Save the Children” ukangurira ababyeyi kugira umuco wo kugurira ibitabo abana, kugira ngo bakure bakunda gusoma.
Wabibakanguriye mu muhango wo gutangiza gahunda yo gushishikariza abana gusoma yiswe “Chocolate Book Campaign”, wabaye kuri uyu wa 18 Ugushyingo 2016.
Catherine Uwimana, umukozi ushinzwe iby’ibitabo mu mushinga Mureke Dusome ukorana na Save the Children, avuga ko iyi gahunda yatekerejweho nyuma yo kubona ko hari ababyeyi badakunda kugurira ibitabo abana.
Yagize ati “Twabonye kenshi ko iyo ababyeyi bajyanye n’abana ahagurirwa ibintu binyuranye, umwana akabasaba ko bamugurira agatabo ko gusoma, bamushwishuriza bavuga ko ibitabo bihenda ariko bakamugurira chocola n’ibindi bikubye kabiri igiciro cy’igitabo yabasabaga”.
Yongeraho ko kugurira umwana igitabo ari ukumwongerera ubumenyi bigatuma aba n’umuhanga mu ishuri.
Gasake Augustin, umubyeyi akaba n’umwanditsi w’ibitabo by’abana na we wari witabiriye iki gikorwa, avuga ko Leta yakagombye guteganya uko ibitabo byagera ku bana bose.
Ati “Leta yateganya ingengo y’imari yo gufasha abaturage kugura ibitabo bakazajya babyishyura buhorobuhoro ariko bikagera ku bana bose mu ngo iwabo.
Abantu bahabwa ifumbire ibafasha kongera umusaruro, bagahabwa inka, kuki ibitabo byo bitashyirirwaho gahunda yabyo”.
Umwe mu bana bari baje muri uyu muhango, Umutoni Divine, avuga ko gusoma bituma amenya inkuru zimushimisha.
Ati “Gusoma bituma tumenya byinshi birimo ibintu bituma twishima, nk’umugani wa Mpyisi na Bakame cyangwa uwa Bakame n’akanyamasyo”.
Muziganyi Espérance, umukozi wa Minisiteri y’Uburezi ushinzwe uburezi bw’abakuze, avuga ko ari byiza gukangurira abantu gusoma haherewe ku bana.
Ati “Kuva mu bisekuru byacu umuco w’Abanyarwanda wari uwo kuvuga ariko ubu abantu barajijutse ari yo mpamvu bamaze kugira n’umuco wo gusoma no kwandika.
Kubikangurira abana rero ni byiza kuko bizatuma mu gihe kiri imbere uyu muco uzakwira mu Banyarwanda bose”.
Muziganyi yongeraho ko muri iki gihe isi ngo yihuta cyane, hakoreshwa ikoranabuhanga mu bintu byinshi, kuba umuntu atazi gusoma ngo asigara inyuma muri byose.


text:
Uko wafasha umwana mukuru ukinyara ku buriri
Iyo umwana arengeje imyaka 7 akinyara ku buriri nibwo usanga ababyeyi batangiye kugira impugenge cyane ndetse bamwe bakabakubita bikaba byanabahungabanya. Ubusanzwe kuba umwana anyara ku buriri si ikosa akwiye guhanirwa ahubwo ni ikibazo gikwiye gushakirwa umuti.
Ku mwana uri munsi y’imyaka 7 kuba yanyara ku buriri si igitangaza, nubwo hari ababicikaho batarageza kuri iyo myaka. Icyakora iyo birengeje ku myaka 7 akinyara ku buriri ugomba kubikurikiranira hafi, wihanganye kandi ukagerageza kumva umwana wawe.
Ubusanzwe nta mpamvu nyayo yagaragazwa ko ari yo itera abana kunyara ku buriri gusa hari impamvu zinyuranye twavuga zibigiramo uruhare :
- • Uruhago ruto : kuba umwana afite uruhago ruto ku buryo rutabasha kubika inkari zose zakozwe muri iryo joro
- • Kutamenya ko uruhago rwuzuye : ubusanzwe tugira imyakura ihuza uruhago n’ubwonko, ituma twumva ko dukeneye kunyara. Gusa ku bana hari igihe iyo myakura itinda gukura bityo igihe cyo kunyara cyagera ntabimenye agahita yinyarira cyane cyane iyo yasinziriye cyane.
- • Imisemburo ikora nabi : mu bwana abana bamwe ntibagira umusemburo ubuza amazi gusohoka (ADH- Anti Diuretic Hormone) uhagije kandi niwo utuma nijoro umubiri udakora inkari nyinshi.
- • Stress : iyi stress twanashyira hamwe no kugira ubwoba bikunze kuba ku mwana ukurikijwe, cyangwa uraye ahantu atamenyereye. Ibi bituma umwana ashobora kunyara ku buriri niyo yaba yari yarabicitseho
- • UTI : izi ni indwara zifata mu muyoboro w’inkari, kimwe mu bimenyetso byazo cyane cyane ku bana ni ukutabasha gufata inkari haba ku manywa na nijoro kuko no ku bakuru bishobora kubabaho
- • Diyabete : niba ubusanzwe umwana atanyaraga ku buriri bikaba bije vuba kandi ubona mu byo anywa nta cyahindutse, bishobora kuba ikimenyetso cya diyabete. Ikindi bigendana ni ukunyara inkari nyinshi, kugira inyota cyane, kunanirwa, no gutakaza ibiro.
- • Kwituma impatwe bihoraho : imikaya ifunga inakri ni nayo ifunga umwoyo. Iyo uhorana impatwe iyo mikaya icika intege ntiyongere gukora neza.
- • Imikorere mibi y’umubiri : gacye cyane kunyara ku buriri bishobora guterwa no kuba
- urwungano rw’inkari cyangwa rw’imyakura zidakora neza.
Twongereho ko kunyara ku buriri akenshi biboneka ku bahungu kurenza abakobwa kandi bikanaba urukurikirane mu muryango.
Ikindi kunyara ku buriri ku mwana ukuze usanga bimutera ipfunwe agatinya kurarana n’abandi no kwisuzugura ubwe. Nk’iyo hari umukurikira we akaba atakihanyara byo rwose biba ari ikibazo kinini kuri we, niyo mpamvu kumufasha gukemura ikibazo ari ingenzi.
Uko wavura kunyara ku buriri
Abana benshi kunyara ku buriri babyikuraho iyo igihe kigeze. Niba mu babyeyi harimo uwanyaraga ku buriri, usanga akenshi igihe yabicikiyeho iyo kigeze na wa mwana ahita abicikaho.
Niba umwana ubona kunyara ku buriri kwe atari buri gihe kandi ukabona ntibimutera ipfunwe cyane, hari uburyo bworoshye bwo kumufasha kubicikaho. Gusa niba ubona bimutera ikibazo ku buryo atanemera kurarana n’abandi, ni byiza kwifashisha n’imiti kuko ikibazo kiba cyarafashe indi ntera.
Mbere ya byose ariko banza ukurikirane umenye neza icyaba gitera kunyara ku buriri. Nko kwituma impatwe, gusinzira cyane, ubwoba bwo kubyuka, ubunebwe bwo kubyuka, cyangwa kuba anywa nijoro. Ibi iyo bikosowe, no kunyara ku buriri birashira.
Uburyo bwa mbere ni ugukurikirana umwana ;Gabanya ibyo kunywa afata kandi mbere yo kuryama ubanze umusabe kubanza kunyara. Murinde kurara wenyine ahubwo umuraranye n’umuntu mukuru noneho nijoro ajye amukangura ajye kunyara. Ibi akenshi bitanga umusaruro kandi umwana iyo amaze kubitora nk’umuco arikangura ubwe bityo ikibazo kikaba kirakemutse.
Hari inzogera ziboneka zishyirwa mu myenda yambara agiye kuryama : iyo atangiye kunyara yambaye iyo nzogera inkari zituma iyo nzogera isona. Ubu buryo nubwo buhenze ariko burafasha nabwo kuko inzogera ivuga atangiye kunyara ikamukangura akajya kunyara kugeza igihe azamenyerera gukanguka nta nzogera.
Kmurinda ibirimo caffeine mbere yo kuryama : Nijoro niba uhisemo kumuha icyo kunywa murinde ibirimo caffeine nk’icyayi kirimo amajyane n’ikawa. Ibi nabyo byongera ibyago byo kunyara ku buriri.
Iyo ubu buryo bwanze hitabazwa imiti
- • Umuti ukunze gukoreshwa ni desmopressin. Uyu muti utuma umubiri ukora ku bwinshi umusemburo wa ADH ariwo utuma nijoro hakorwa inkari nkeya bikagabanya ibyago byo kunyara ku buriri. Gusa niba uri gukoresha uyu muti umwana ntukamuhe ibyo kunywa byinshi kuko byamutera ikizungera. Ntagomba kunywa ibirenze 250ml nyuma yuko anyoye uyu muti. Gusa umuti ukandirwa mu mazuru wo muri ubu bwoko ntuzawukoreshe kuko utera izindi ngaruka.
- • Undi muti ni oxybutynin wo ukaba ahanini uhabwa abana bafite ikibazo cy’uruhago rutoya. Utuma uruhago rutikanda bikarwongerera ingufu zo kujyamo inkari nyinshi zitarasohoka ; gusa ukoreshwa mu gihe indi miti yanze kugira icyo ikora.
- • Umuti wa amitryptylline nawo ujya ukoreshwa cyane cyane ku bantu bakuru, ni ukuvuga barengeje imyaka 10. Nawo urafasha.
Icyitonderwa
Rimwe na rimwe iyi miti iyo uyihagaritse hari igihe umwana yongera akanyara ku buriri, niyo mpamvu atari byiza kwirukira ku miti mu gihe ubundi buryo butanze.
Byatanzwe na Phn, Biramahire Francois


text:
ven.
04
mars
2011
ISOMO RYA MBERE
Igitabo cyaTobi (Tobi 1, 1ab. 2a. 3a ; 2,1-9)
1,1Igitabo cy’ibigwi bya Tobiti mwene Tobiyeli, wo mu nzu ya Aziyeli mu muryango wa Nefutali. 2Ku ngoma ya Salimanasari umwami wa Ashuru, Tobiti uwo yajyanywe bunyago bamuvanye i Tibe.
3Jyewe Tobiti nagendeye mu nzira y’ukuri, nkurikiza ubutabera mu buzima bwanjye bwose. 2,1Nuko ku ngoma ya Esarihadoni, jyewe Tobiti ngaruka iwanjye, maze nsanga umugore wanjye Ana, na Tobi umuhungu wanjye. Ku munsi wacu wa Pentekositi, ari na wo munsi mukuru w’Ibyumweru, batugaburira bitetse neza, maze nkinja akabero kugira ngo mfungure. Banterera ameza, maze banzanira ibiryo byinshi by’amoko yose.
2Ni ko kubwira Tobi umuhungu wanjye nti «Mwana wanjye, jya mu bavandimwe bacu twazananywe bunyago hano i Ninivi, maze nihagira uwo usanga akennye ariko akizirikana Uhoraho n’umutima we wose, uwo nguwo umuzane, aze dusangire; ndagutegereza, mwana wanjye, kugeza igihe ugarukira,»
3Tobi aragenda, ajya gushaka uwaba umukene mu bavandimwe bacu, ariko ahita agaruka, arampamagara ati «Daweh!» Ndamusubiza nti «Ngaho mbwira, mwana wanjye.» Yungamo ati «Hari umuntu wo mu bwoko bwacu bamaze kwica, bamuhotoreye mu kibuga maze bamusiga aho.»4Nuko nsimbuka ntagize n’icyo nkoza ku munwa, maze iyo ntumbi nyikura aho mu kibuga, nyihisha mu cyumba, ntegereje ko izuba rirenga nkayihamba. 5Ngarutse ndiyuhagira, hanyuma umugati wanjye nywuryana ishavu, 6maze nibuka amagambo umuhanuzi Amosi yavugiye kuri Beteli agira ati «Iminsi mikuru yanyu nzayihinduramo iminsi y’ibyago, n’indirimbo zanyu nzihindure iz’amaganya.» Nuko ndaturika ndarira.
7Izuba rimaze kurenga, ndagenda ncukura imva maze ndamuhamba. 8Abaturage bo baransekaga bavuga bati «Nimurebe ra! Nta bwoba agifite! Amambere barabimuhigiye bagira ngo bamwice, aranyerera arahunga; none dore yongeye guhamba abapfu!» 9Muri iryo joro nyine ndiyuhagira, hanyuma njya hanze nirambararira hasi mu kibuga iruhande rw’urukuta, maze niyorosora mu maso kuko hariho icyunzwe.
ZABURI (Zab 112 (111), 1-2, 3-4, 5-6
Inyik/Hahirwa umuntu uhimbazwa n’amategeko y’Uhoraho!
Hahirwa umuntu utinya Uhoraho,
agahimbazwa n’amategeko ye!
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Ubukungu n’umunezero bibarizwa iwe,
n’ubutungane bwe buhoraho iteka.
Mu gihe cy’umwijima yaka nk’urumuri,
rumurikira abantu b’intagorama.
Koko impuhwe,ineza n’ubutungane ni byo bimuranga.
Hahirwa umuntu ugira impuhwe kandi akaguriza abandi,
ibintu bye aba abigengana ubutungane.
Nta bwo azigera ahungabana bibaho,
azasiga urwibutso rudasibangana
IBANGONDIRIMBO RIBANZIRIZA IVANJILI (1 Pet 2, 4)
Alleluya Alleluya.
Nimwegere Nyagasani, ibuye nyabuzima ryajugunywe n’abantu,
nyamara ari indobanure,
kandi rifite agaciro gakomeye mu maso y’lmana.
Alleluya.
IVANJILI
Mariko (Mk12,1-12)
Muri icyo gihe, 1Yezu atangira kubwira abatware b’abaherezabitambo bakuru, abigishamategeko n’abakuru b’imiryango mu migani, avuga ati «Umuntu yateye imizabibu mu murima we, ayikikizaho uruzitiro, acukuramo urwengero, yubakamo n’umunara w’abararirizi, awatira abahinzi maze yigira mu rugendo.
2Igihe cy’isarura kigeze yohereza umugaragu kuri ba bahinzi, ngo bamumuhere ku mbuto z’imizabibu. 3Ariko bo basumira uwo mugaragu baramuhondagura, bamwohereza amara masa. 4Arongera abatumaho undi mugaragu, uwo na we bamurema uruguma mu mutwe, baramutukagura. 5Nuko yoherezayo undi, we baramwica. Nyuma yohereza n’abandi benshi, bamwe barabakubita, abandi barabica. 6Hari hasigaye umwana we yakundaga, nyuma aba ari we abatumaho yibwira ati ‘Umwana . wanjye we nta cyo bazamutwara.’ 7Ariko abahinzi bamubonye barabwirana bati ‘Dore uzamuzungura; nimuze tumwice maze tuzazungure ibye.’ 8Nuko baramufata baramwica, bamujugunya inyuma y’umurima w’ imizabibu. 9Mbese mubona nyir’imizabibu azakora iki? Azaza arimbure abo bahinzi, maze imizabibu ayishinge abandi.
10Ntimwasomye se mu Byanditswe ngo ‘lbuye ryajugunywe n’abubatsi, ni ryo ryabaye insanganyarukuta. 11Ngicyo icyo Nyagasani yakoze, kikaba kibaye igitangaza mu maso yacu.’» 12Bashaka uko bafata Yezu, ariko batinya rubanda. Bari bumvise neza ko ari bo yavugaga muri uwo mugani. Nuko bamusiga aho barigendera.


text:
Zaburi 141:3 - Uwiteka, shyira umurinzi imbere y’akanwa kanjye, Rinda umuryango w’iminwa yanjye.
Kimwe mu mahirwe Imana yaduhaye ni Ururimi. Ariko ni rumwe mu ngingo dutunze tugomba kurinda cyane. Ni rwo rwakijije benshi kandi ni rwo rwicisha benshi. Ni rwo ruguhuza n’abantu kandi ni narwo ruguca ku bantu.
Intambara ninshi umuntu ahura nazo zinyura mu magambo avuga. Ubukristo nyabwo busaba umuntu kwitwararika mu mvugo.
Hari ibintu 3 ugomba kumenya ku magambo y’ururimi rwawe:
1)Uzabazwa ibyo Ururimi rwawe ruvuga byose.
Matayo 12:36 - "Kandi ndababwira yuko ijambo ry’impfabusa ryose abantu bavuga, bazaribazwa ku munsi w’amateka."
2)Ururimi ruhishe imbaraga z’ibyiza nibibi. Hitamo icyo urukoresha.
Imigani 18:21 - "Ururimi ni rwo rwica kandi ni rwo rukiza, Abarukunda bazatungwa n’icyo ruzana."
3)Ururimi ni yo soko y’ibibi.
Yakobo 3:6 - "Kandi koko ururimi ni umuriro. Yemwe ni ububi bungana n’isi! Ururimi rwashyizwe mu ngingo zacu, ni rwo rwonona umubiri wose, rukongeza kamere yacu yose, na rwo rukongezwa na Gehinomu."
Nyuma yo kwiga aya masomo nasanze nagira umuntu inama yo kwiga gukoresha amahirwe dufite yo kutavuga! Guceceka ntawe byishe! Tekereza kubyo uvuga...bizakurinda kubara amagambo usohora.
Mugire umunsi mwiza mwese!
Dr Fidèle MASENGO, Foursquare Church Kimironko masengof@yahoo.fr


text:
Ubushakashatsi bwagiye bugaragaza ko muri filimi zitandukanye zagiye zikundwa cyangwa se zikinjiza amafaranga menshi harimo n’iza Gikrisitu. Mu gihe turi mu bihe byo kwizihiza Noheli birumvikana ko hari na filimi ziba zaragarutse kuri uyu munsi mukuru, ari nazo zigarukwaho kenshi ku mateleviziyo atandukanye.
Kuri buri Noheli, havuka impaka mu bakunzi ba filimi hibazwa ngo ni iyihe filime ijyanye na Noheli y’ibihe byose yakunzwe kurusha izindi? Uruganda rwa Cinema muri Leta zunze Ubumwe za Amerika ruzwi nka Hollywood ruterwa ishema no gukora filimi zerekeye Noheli, ndetse byamaze kuba umuco nubwo mu myaka ya vuba byagaragaye ko bigoye bitewe no kutabona filimi z’umwimerere.
Christian Today itangaza ko kubera umubare munini w’abakunda Filimi zibakumbuza ibihe runaka, usanga akenshi abakora gahunda za Televiziyo berekana filimi zitandukanye kabone nubwo barazerekanye twarayirebye incuro nyinshi.
Mu bunararibonye bwo gukemura impaka zavuka ku munsi mukuru wa Noheli, wenda bitewe n’abatishimiye filimi zerekanwe, amastudio menshi yahisemo kwerekana ajyanye na Noheli mu rwego rwo kongera ibitekerezo by’urukumbuzi mu bantu kandi aba afite icyizere ko byagerwaho.
Niyo mpamvu mugukora urutonde rw’izo filimi babanza kuzigenzura nibura incuro 2.
Uwitwa Die Hard ati”njye nahisemo kwerekana filimi zijyanye n’insanganyamatsiko cyangwa umunsi mukuru wa Noheli, bisobanuye ko nta mwanya w’ibindi bikorwa uba muri izo filimi”. Ushobora kutemeranya nanjye ku rutonde mba nakoze amafaranga ninjizaga akagabanuka ariko nkabikora murwego rwo kwerekana Filimi zerekeye Noheli z’ibihe byose.
Dore urutonde rwa Filimi 10 za mbere zerekeye Noheli z’ibihe byose cyangwa se zakunzwe kurusha izindi nkuko bigararagara kurubuga rwa gikirisitu Christian Today
10. The Nativity Story
Iyi niyo filimi yonyine igerageza gusobanura muburyo bwuzuye kandi bw’ukuri ibijyanye na Noheli .
9. Miracle on 34th Street
Muri iyi Filimi ,Kris Kringle cyangwa se Santa wemeza ko ari we Pere Noel agerageza kumvisha mu by’ukuri umukobwa ukiri muto ko agomba kongera kubahiriza Noheli , nubwo aba akikijwe n’abantu batekereza ko ari ugupfusha amafaranga ubusa. Ni filimi ishobora kuguca intege mugihe waba utizera.
8. Love, Actually
Emma Freud wanononsoye imyandikire y’ iyi filimi, yabanje kuvumbura ko imyitwarire y’umwe mu bayikinnye witwa Rowan Atkinson yasobanuraga umumalayika woherejwe gutesha umutwe Alan Rickman, nawe akaba ari umwe mu bayikinnye ,wageragezwaga ngo agwe mu cyaha cy’ubusambanyi. 7. The Chronicles of Narnia: The Lion, the Witch and the Wardrobe Iyi filimi ni impimbano yuzuyemo ubutumwa buvuga kuri Noheli, ikaba nayo iri mu zakunzwe cyane kandi ikaba igaruka cyane ku munsi wa Noheli .
6. A Charlie Brown Christmas
Iyi filimi yakinwe mu buryo bw’igishushanyo cy’igiti cya Noheli .Ni ngufi ariko isobanura byimbitse ibijyanye na Noheli (ivuka rya Yesu) .Icyo giti gikoze mu isura y’umwana Yesu.
5. The Nightmare Before Christmas
Ni filimi ifite byinshi yigisha kub ijyanye n’imyitwarire myiza nko kwicisha bugufi, kugira Ubuntu ndetse n’umunzero nk’ibimenyetso by’umunsi mukuru wa Noheli.
4. Elf
Byemezwa ko iyi ari yo filimi nziza mu myaka ya vuba nubwo itinjira cyane mugusobanura ukuri cyangwa ngo ibe irimo ubuhanga bwinshi.
3. The Snowman
Ni filimi ngufi cyane ariko yamenyekanye cyane ndetse yagize na benshi ihindura.
2. A Muppet’s Christmas Carol
Iyi filimi iza kumwanya wa 2 muzamenyekanye cyane zijyanye na Noheli. Yakinwe ku bana, ikaba irimo indirimbo zikora ku mitima, mbese irashimishije kuyireba.
1. It’s a Wonderful Life
Iyi niyo filimi ivuga kuri Noheli ihiga izindi mu gukundwa n’abantu benshi ku isi.


text:
Navutse kuri mama ubana n’ uburwayi bwo mu mutwe, ariko nasanze kuvuka kwanjye atari impanuka ku Mana.
Nitwa Nishimwe Jean de Dieu, mvuka mu karere ka Bugesera, Umurenge wa Musenyi, Akagari ka Gicaca, Umudugudu wa kavumu. Mfite imyaka 22 nkaba ndi n’imfura ( Umwana wavutse mbere). Mfite abavandimwe batatu , abakobwa 2 n’umuhungu umwe.
Mfite umubyeyi umwe ariwe mama, yitwa Dusabumukiza Josephine ariko akaba abana n’ umurwayi bwo mu mutwe , Papa we nanubu simuzi, sinzi niba ariho cyangwa atariho kuko ntigeze mumenya ndetse na mama atigeze amumenya bitewe n’uburwayi afite . Kuri ubu mfite abandi bavandimwe batatu nabo bavutse muri ubwo buryo, bivuze ko nta numwe uhuje n’undi se , ntanuzi se umubyara.
Nubwo navutse muri ubwo buryo, nasobanukiwe neza ko kuvuka kwanjye kutabaye impanuka ku Mana, kandi Imana ikomeje kunyereka ko ifite gahunda ikomeye ku buzima bwanjye. Ubu nandika mama aracyariho kandi aracyarwaye cyakora hari igihe aba yorohewe akaba ari mu rugo.
Mbyiruka nasanze ndererwa kwa Nyogokuru na Sogokuru ndetse na mama iyo yabaga yorohewe niho yabaga ari, ariko iteka nahoranaga umubabaro ukomeye w’ukuntu ntigeze menya data. Nagerageje kubaza ahantu hose, ariko ntibyagira icyo bitanga. Uwo mubabaro nawushize aruko ngeze munzu y’Imana , kuko nasobanukiwe ukuntu Imana ari Data wa Twese, kuyakira nka Papa numva bitumye niyakira.
Mu buzima bwanjye hari ibintu njya nibukiraho kugira neza kw’Imana arinabyo ndimo kubabwira:
1. Igihe kimwe niga mu mashuri abanza , ku ishuri haje abakozi b’umushinga World Vision bashaka kwandika abana b’imfubyi kugirango babatere inkunga . Aha naho, nasobanukiwe kugira neza kw’Imana , kuko bahise banyandika, bagatangira kumfasha kwiga kugeza ndangije amashuri yisumbuye ( secondaire) mu ishami ry’ibinyabuzima n’ Ubutabire( MCB). Bampaye amafaranga y’ishuri, ibikoresho by’ishuri, amatungo yo kworora, badukoreraga iminsi mikuru bigatuma twiyumva ko dukunzwe bikatuvana mu bwigunge. Iteka iyo mbyibutse nshima Imana cyane kubwibyo.
2. Ndangije kwiga secondaire namenye ko mu bitaro by’ubuvuzi bya Leta batanga amahugurwa mu gihe cy’amezi atatu muri service ya laboratoire ku bantu bize ishami ry’Ibinyabuzima . Nabwo Imana yarantangaje, kuko nyuma yo kubona ayo mahugurwa y’amezi atatu, nahise mbona akazi mu buryo bw’igitangaza kandi nk’uko mubizi, biragoye cyane kubona akazi. Ubu nkora mu ivuriro ryigenga ryitwa KIRA riri I Nyamata mu mujyi muri laboratoire. Byambereye igitangaza gikomeye ndetse binkora ku mutima kuko Umuyobozi waryo ariwe wanyihamagariye kandi mu by’ukuri ntitwari tuziranye.
UBU NDI UMUNYESHURI MURI KAMINUZA YA MOUNT KENYA
3. Mu ntangiriro ya 2013, nabonye ubutumwa bumbwira ko ngomba kwitegura abashyitsi bazaza kunsura baturutse mu mushinga wa World Vision. Narabyakiriye ariko mbifata nk’ibisanzwe kuko abakozi baho bari basanzwe badusura aho tuba bakurikirana imibereho yacu, ariko uwo munsi wo wambereye igitangaza kuko nagiye kubona nkabona abazungu benshi bageze aho ku ivuriro aho nkorera baje kunsura numva birantunguye.
Bakihagera bansabye kubabwira ku mateka y’ubuzima bwanjye, no kubabwira uko umushinga wa World Vision wamfashije mu myigire yanjye, ndabasobanurira nkuko nabivuze muri ubu buhamya bwanjye. Nabonye bibateye impuhwe ndetse bamwe baranarira ariko bakanashimishwa nibura n’intambwe nari ngezeho. Barambajije ngo “ Ese wumva nk’ikindi kintu umuntu yagufasha kugirango ubuzima bwawe burusheho kugenda neza ari iki?” Natekereje byinshi cyane icyo gihe, ariko bitewe n’ukuntu nifuzaga kuziga kaminuza , niyo nahise mvuga. Ntibahise bansubiza ako kanya , ariko bidatinze bahise bansubiza ko nakwitegura nkajya kwiga. Ubu ndiga Mount Kenya University mu ishami rya Medical Laboratory, ndatsinda neza . Ubu bamaze kwishyura amafaranga yose y’ishuri nzakenera kugeza ndangije hongeyeho n’ibindi byose nzakenera kugirango nige neza.
Mbega Imana itangaje, ibaze njyewe wavutse mu buryo budasanzwe ariko Imana yari yaramenye kera kandi ikomeje kunyereka ko turi kumwe , ntacyo nzaba. Kandi ntacyo nzayiburana.
Impamvu mbyita igitangaza, nuko uwo mushinga ubusanzwe nta mwana wishyurira amafaranga ya kaminuza, ikindi amafaranga nkorera ntiyashoboraga kunyishyurira kaminuza.
Ndashima Imana itareba ku mateka y’umuntu. Ubu nguwe neza kandi nizerako n’ibitari ibi Imana izabikora kuko iyatangiye umurimo mwiza murijye izanawusohoza.
Mbifurije gufashwa mu izina rya Yesu Christ.


text:
Abaturage bo mu mirenge y’Akarere ka Muhanga yahoze muri Komini Mushishiro bashishikarijwe kwitabira gahunda yo gutanga amakuru ashyirwa mu bitabo by’irangamimerere kuko abnshi muri bo bamaze imyaka 18 bataditswe mu bitabo by’irangamimerere.
Ibi ngo byatewe n’uko ibiro by’icyahoze ari Komini ya Bulinga muri Perefegitura ya Gitarama byagabweho ibitero n’abacengezi mu mwaka wa 1998 bakabitwika hagahiramo inyandiko zirimo n’amakuru y’irangamimerere y’abaturage.
Murereramfura Alphonse wahoze ari Umujyanama w’Umusigire (Conseiller Suppléant) nyuma ya Jeneoside yakorewe Abatutsi ari nabwo iyi Komini Buringa yatwikwaga ubugira kabiri, avuga ko abaturage barenga ibihumbi 40 bari batuye muri iyi Komini basigaye nta bitabo by’irangamimerere bishobora kwerekana ko ari Abanyarwanda kubera ko byose byatikiriye muri iyo nzu.
Yitanzeho urugero agira ati “Narasezeranye ariko nta gapapuro na kamwe nshobora kwerekana kagaragaza ko nigeze nsezerana imbere y’ubutegetsi.”
Minisitiri w’Ubutegetsi bw’igihugu Kaboneka Francis, ubwo yatangizaga ukwezi kwahariwe irangamimerere mu murenge wa Mushishiro umwe wari muri iyi Komini, ubu ni mu karere ka Muhanga, yasabye abaturage kudacikanwa no kwandikisha abana babo ku buntu mu gihe cy’iminsi 30.
Uyu murenge uri mu cyahoze ari Komini Bulinga wahuye n’ibibazo by’umutekano muke ugatwikwa n’abacengezi inshuro ebyeri zose ku buryo ibijyanye n’irangamimerere byose byangirikiyemo.
Minisitiri Kaboneka yavuze ko itegeko ryasohotse mu mwaka wa 1988 rirebana n’irangamimerere ritakigezweho kubera ko ryagoraga abaturage kwandikisha abana babo ndetse n’ibirebana no gushyingirwa, kuvuka no kwandukuza abitabye Imana.
Yagize ati “Turifuza ko ababuze ibyangombwa icyo gihe babihabwa ku buntu ariko hatabayemo uburiganya, abana bose batigeze bandikwa mukabandikisha ku buntu nta kiguzi cyangwa ihazabu mutanze.”
Umuyobozi w’Akarere ka Muhanga Uwamariya Béatrice, avuga ko kwandikisha abana n’ibindi bijyanye nabyo bigiye korohereza abaturage baganaga inkiko kubibonera hafi ku rwego rw’umurenge ndetse no ku kagari kandi bikaba ngombwa ko badatakaza n’igihe bajya cyangwa se bava ahatangirwa ibyangombwa by’irangamimere.
Itegeko rirebana n’irangamimerere ryo mu 1988 ryavugaga ko umwana yandikwa bitarenze iminsi 15, umuturage wayirenzaga yatangaga ihazabu y’amafaranga y’u Rwanda ibihumbi bitanu. Abana bazandikwa bahera kuva bavuka kugeza ku myaka 18 y’amavuko kandi nta mafaranga batanze.
Abaturage bo mu karere ka Muhanga bishimiye cyane kuba izi serivisi zibegerejwe kuko hari n’abatumvaga agaciro ko kwandikwa mu bitabo bya Leta ariko ngo baragasobanukiwe.
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Sep 09, 2016 Bienvenu Ndacyayisenga Abahanzi 0
Deo Imanirakarama ni umusore w’imyaka 26 y’amavuko ubarizwa muri ADEPR SEGEM i Gikondo ariko akaba avuka i Gisenyi. Indirimbo ye ya mbere yise ‘Arabikora’ yakozwe na Pastor P, yuje ubutumwa n’ubuhanga bigaragaza ko aramutse abishikamyemo ashobora kugera kure na cyane ko avuga ko Imana ari yo yamushyize ku mutima Hip Hop ndetse ikamubwira ko izamushyigikira.
Iyo ndirimbo Arabikora, Deo Imanirakarama yayiririmbanye n’umukobwa witwa Tuyishime basengana kuri ADEPR SEGEM ndetse uwo mukobwa akaba aririmba no muri korali yitwa Nayote. Iyo ndirimbo ivuga ko nta jambo Umwami Yesu ajya avuga ngo rihere ahubwo ko arisohoza. “Ntakinanira Imana mu gihe cyashyizweho,.. Imana si umwana w’umuntu ngo ibeshye,…” Batanze urugero kuri Abraham na Sara ndetse na Zakariya na Elizabeth uburyo babonye ibyo basezeranijwe n’Imana bakabona umwana bageze mu bazabukuru.
Mu kiganiro na Inyarwanda.com, Deo Imanirakarama wakiriye agakiza muri 2014, akabaturwa mu busambanyi n’ibindi byaha bikomeye yakoraga, yadutangarije ko yatangiye kuririmba injyana ya Hip Hop nyuma yo kubisengera Imana ikamubwirira mu iyerekwa ko imushyigikiye mu njyana ye ya Hip Hop ndetse ko iyo igushyigikiye nta n’umwe ushobora kugukoma mu nkokora. Yagize ati:
Muri ADEPR ni ho hari umuhamagaro wanjye, nyimazemo imyaka ibiri, ntabwo nahava. Niteguye kujya mu itorero ryose bantumiramo nkabagezaho ubutumwa bwiza mu njyana ya Hip Hop. Njyewe ndeba abantu Imana yaremye, nkabagezaho ubutumwa bwiza.
Ibyo Deo Imanirakarama yabitangaje abajijwe niba kuba ari kuririmba Hip Hop mu gihe itemewe muri ADEPR bitazadindiza impano afite cyangwa akaba yava muri ADEPR. Yakomeje avuga ko adashobora kuzava muri ADEPR ngo nubwo banze ko aririmba mu njyana ya Hip Hop. Yaboneyeho gutangaza ko yiteguye kujya kuvuga ubutumwa mu matorero ayo ari yo yose azatumirwamo.
Yihamiriza ko yahoze ari umusambanyi ndetse akanywa n’urumogi
Mu buhamya bwe yasangije abanyarwanda abinyujije ku Inyarwanda.com, umuraperi Deo Imanirakarama, yavuze ko mbere yo gukizwa yivuruguse mu byaha birimo kunywa urumogi ndetse akaba yari yarabaswe n’ubusambanyi. Ati ‘Njyewe ubona nahoze ndi umusambanyi, nywa n’urumogi, Imana iza kungirira ubuntu impa agakiza ubu ndi mu rugendo rugana mu ijuru.’
Umuraperi Deo Imanirakarama wabatuwe mu busambanyi
Abajijwe uko yavuye muri ibyo byaha yahozemo, Deo Imanirakarama, yavuze ko umunsi umwe muri 2014, yari arimo kunywa urumogi, nuko umwe mu bo mu muryango we amubona aho yari yihishe, biramubabaza cyane abibwira abandi bantu. Deo Imanirakarama, yaje kumva afite ikimwaro, yiyemeza kureka ibyaha byose yakoraga, agirana igihango n’Imana ubwo yari yagiye muri buracyeye kuri ADEPR, afata gutyo umwanzuro wo gusezerera Satani, ajya ku gice, arabatizwa.
Ku bijyanye n’impungenge bamwe bashobora kugira z’uko Deo Imanirakarama ashobora kuzasubira inyuma agasubira mu byaha yahozemo, yadutangarije ko adateze kureba inyuma na cyane ko muri iyo myaka ibiri amaze atari yabitekerezaho n’umunsi n’umwe. Mu kuburira abakiri mu byaha, yavuze ko Yesu Kristo wamuruhuye afitiye imbabazi buri wese uzamugana, akaba abasaba kuva mu byaha barimo kuko muri Yesu harimo amahoro.
Nubwo injyana ya Hip Hop itemewe mu itorero rya ADEPR, kugeza ubu muri iri torero hamaze kubonekamo abaraperi batatu babanjirijwe na P Professor wakurikiwe na Nyanzira Fany. Mu gushaka kumenya icyo ADEPR ivuga ku bahanzi bayo baririmba Hip Hop, Pastor Zigirinshuti Michel yabwiye umunyamakuru wa Inyarwanda.com ko umuhanzi uzajya agaragaza ubuhamya bwiza haba mu myandikire, imyambarire n’imihangire bye, badashobora gupfukirana impano imurimo yo kuririmba mu njyana ya Hip Hop. Yongeyeho ko injyana ubwayo atari ikibazo na cyane ko ngo utamenya ubwoko bw’iyo Dawidi yaririmbye ubwo umwitero we wagwaga.
Nyanzira Fany umuraperikazi rukumbi ubarizwa muri ADEPR
P Professor niwe wanditse amateka aba umuraperi wa mbere wumvikanye muri ADEPR
Source:Inyarwanda.com
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
jeu.
02
août
2012
ISOMO RYA MBERE
Igitabo cy’Iyimukamisiri (Iyim 16, 2-4. 12-15)
Igihe bari 2mu butayu, ikoraniro ryose ry’Abayisraheli ryitotombera Musa na Aroni. 3Abayisraheli barababwira bati «Yewe! Iyo byibura twicwa n’ukuboko k’Uhoraho tukiri mu gihugu cya Misiri, igihe twari twiyicariye iruhande rw’inkono z’inyama, twirira n’imigati uko dushaka! Ubu mwatuzanye muri ubu butayu kugira ngo mwicishe inzara iyi mbaga yose!» 4Nuko Uhoraho abwira Musa ati «Dore ngiye kubagushaho nk’imvura umugati uturutse mu ijuru. Uko bukeye rubanda bazajya basohoka, batoragure ibyo bakeneye uwo munsi. Nzabagerageza ntyo, ndebe niba bazakurikiza amategeko yanjye cyangwa niba batazayakurikiza.
12Numvise umwijujuto w’Abayisraheli. Babwire uti ‘Nimugoroba mu kabwibwi murarya inyama; n’ejo mu gitondo muzahage umugati, maze mumenyereho ko ari jye Uhoraho Imana yanyu’» 13Ngo bugorobe haduka inkware zigwa ari nyinshi mu ngando; na mu gitondo basanga mu mpande z’ingando hatonze ikime kibambitse. 14Icyo kime kimaze kweyuka, babona mu butayu utuntu tumeze nk’utubuto twererana nk’urubura ku butta. 15Abayisraheli baritegereza maze barabazanya bati «Man hu», ari byo kuvuga ngo «lki ni iki?» kuko batari bazi icyo ari cyo. Musa arababwira ati « Icyo ni umugati Uhoraho abahaye ngo murye. »
ZABURI (Zab 78 (77), 3-4ac, 23-24, 25.52a.54a)
Inyik/ Nyagasani, duhe umugati uturutse mu ijuru.
Ibyo twabwiwe kandi tumenyereye,
ibyo ba data batugejejeho,
natwe ntituzabihisha abana bacu,
ibyo bazakurizaho gusingiza Uhoraho.
Imana itegeka ibicu byo hejuru,
maze yugurura amarembo y’ijuru,
ibanyanyagizaho manu ngo barye,
ibaha ingano zo mu ijuru.
Muntu arya umugati w’abamalayika,
Imana iboherereza ibiribwa bibamaze ipfa.
Hanyuma ihagurutsa imbaga y’umuryango wayo,
maze ibinjiza mu gihugu cyayo gitagatifu.
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Ef 4, 17. 20-24)
Bavandimwe, 17dore rero icyo mbabwira kandi mbashishikariza muri Nyagasani: ntimuzongere kugenza nk’abatazi lmana, bikurikirira ubupfu bwabo. 20Mwebweho si uko mwigishijwe kumenya Kristu: 21Niba koko ari We mwabwiwe, niba ari We mwigishijwe kumenya, mukumva ibihuje n’ukuri kuganje muri Yezu. 22Mugomba rero guca ukubiri n’imibereho yanyu yo hambere, mukivanamo imigenzereze ya muntu w’igisazira ugenda yiyangiza mu byifuzo bibi bimuroha. 23Ahubwo nimuvugurure imitima yanyu hamwe n’ibitekerezo byanyu, 24muhinduke muntu mushya waremwe uko Imana ibishaka, mu budakemwa no mu butungane nyakuri.
IBANGONDIRIMBO RIBANZIRIZA IVANJILI (Zab 78 (77),24)
Alleluya Alleluya.
Uhoraho yagaburiye umuryango we mu butayu,
awuha umugati uturutse mu ijuru.
Alleluya.
IVANJILI
+ Yohani (Yh 6, 24-35)
Muri icyo gihe, 24imbaga y’abantu ibonye ko Yezu n’abigishwa be batakiri ku nkombe y’inyanja, bajya mu mato bagana i Kafarinawumu kuhashakira Yezu. 25Bamusanze hakurya y’inyanja baramubaza bati «Mwigisha, wageze hano ryari?» 26Yezu arabasubiza ati «Ndababwira ukuri koko : ntimunshakira ko mwabonye ibimenyetso, ahubwo muranshakira ko mwariye imigati mugahaga. 27Nimujye mukora mudaharanira ibiribwa bishira, ahubwo nimuharanire ibiribwa bihoraho mu bugingo bw’iteka, ibyo Umwana w’umuntu azabaha kuko ari we Imana Data yashyizeho ikimenyetso.» 28Baramubaza bati «Twagenza dute kugira ngo dukore ibyo Imana ishima?» 29Yezu arabasubiza ati «Igikorwa Imana ishima, ni uko mwakwemera uwo yatumye.» 30Nuko baramubwira bati «Ikimenyetso utanze ni ikihe ngo tukibone maze tukwemere? Ukoze iki? 31Mu butayu ba sogokuruza bacu bariye ‘manu’, nk’uko byanditswe ngo ‘Yabagaburiye umugati uturutse mu ijuru’.» 32Nuko Yezu arabasubiza ati «Ndababwira ukuri koko : Musa si we wabahaye umugati wo mu ijuru, ahubwo ni Data ubaha umugati w’ukuri wo mu ijuru. 33Kuko umugati Imana itanga ari umanuka mu ijuru kandi ukazanira Isi ubugingo,» 34Nuko baramubwira bati «Mwigisha, jya uhora uduha uwo mugati utubwiye.» 35Yezu arababwira ati «Ni jyewe mugati utanga ubugingo. Unsanga wese ntazasonza bibaho, n’unyemera ntazagira inyota bibaho.»


text:
Bamwe mu basaza n’abakecuru bahabwa inkunga y’ingoboka binyuze muri VUP mu murenge wa Kansi mu karere ka Gisagara bibumbiye muri ’Koperative Amizero Kansi’, baremeza ko bamaze kugera kuri byinshi, bikaba byaranatumye imibereho yabo igenda irushaho kuba myiza, ariko bagasaba ko ubuyobozi bwarushaho kubegera kugira ngo barusheho kugera ku iterambere rirambye.
Aba basaba n’abakecuru bahisemo kugenda bizigamira, aho buri munyamuryango hari umubare w’amafaranga akurwa ku nkunga ahabwa maze akinjira mu isanduku ya Koperative.
Kuri ubu bavuga ko ubwo bwizigame bwabagiriye akamaro kuko babashije kwiyubakira inzu y’ubucuruzi n’amacumbi, bikaba bibinjiriza amafaranga, aho ngo kuri ubu abanyamuryango bafite amatungo bagiye bakura muri ubu bwizigame, ndetse ngo banasaniye inzu umukecuru utishoboye.
Nubwo bavuga ko izo nzu zibinjiriza amafaranga, ngo bafite imbogamizi z’uko hari bamwe mu banyamuryango baguriza amafaranga ntibishyure, ndetse n’abandi bakorera muri izo nzu batinda kwishyura hakabaho n’abandi babambura burundu.
Umwe muri aba bahabwa inkunga y’ingoboka yagize ati:“Dukeneye ko ubuyobozi butwegera kurushaho, kuko hari bamwe bakodesha inzu bakatwambura bakagenda ntitumenye naho tubabariza, hari n’abanyamuryango batwambura twabagurije, bityo nk’ubuyobozi butwegereye bukamenya ko dufite ibyo bibazo bwadufasha bigakemuka, tukarushaho kwiteza imbere mu buryo burambye.”
Rutaburingoga Jerome, umuyobozi w’akarere ka Gisagara, avuga ko babakurikirana nk’uko bisanzwe, kandi bakaba biteguye kubafasha mu bibazo byose bashobora guhura nabyo, gusa akaba abasaba kujya baha inzu zabo umuntu ubanje kubishyura.
Yagize ati:“Bariya bageze mu zabukuru bahabwa inkunga y’ingoboka ya VUP tubageraho, ndetse turanabafasha iyo bagize ikibazo, kuba rero bavuga ko hari ababambura icyo kibazo ntabwo bakitugejejeho, kandi ikindi ku bijyanye n’inzu ya koperative yabo twabagiriye inama yo kujya bishyuza mbere ugiye kuyijyamo, mu rwego rwo kwirinda ko yazavamo abambuye.”
Izo nzu abo baturage batangiye bazikodesha amafaranga ibihumbi 200, ariko kubera kubura abakiriya ubu ngo bazikodesha amafaranga ibihumbi 50.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Amategeko ane y’umwuka ni inzira yo gusangira inkuru nziza y’agakiza, itangwa no kwizera Yesu Kristo. Ni inzira yoroshye yo gutegura amakuru y’ingenzi ku ivugabutumwa mu ngingo enye.
Irya mbere muri ayo mategeko ane y’umwuka ni: "Imana iragukunda kandi ifite imigambi myiza ku bugingo bwawe." Muri Yohana 3:16 haratubwira ngo: "Kuko Imana yakunze abari mu isi cyane, byatumye itanga umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho." Muri Yohana 10:10 haratanga impamvu yo kuza kw’isi kwa Yesu, "Ariko njyeweho nazanywe no kugira ngo zibone ubugingo, ndetse ngo zibone bwinshi". Ni iki rero kitubuza urukundo rw’Imana? Ni iki kitubuza guhabwa ubugingo bwinshi?
Irya kabiri muri ayo mategeko ane y’umwuka ni: "Abantu bose bakoze ibyaha none byabatandukanije n’Imana. Kubera izo mpamvu, ntidushobora kumenya imigambi myiza Imana ifite ku bugingo bwacu." Mu Abaroma 3:23 harashimangira iyi nkuru: "Kuko bose bakoze ibyaha ntibashyikira ubwiza bw’Imana". Mu Abaroma 6:23 haratwereka ingaruka z’icyaha, "Ibihembo by’icyaha ni urupfu". Imana yaturemeye kugirana nayo ubusabane. Ariko kandi, abantu nibo bazanye icyaha mu isi, none niyo mpamvu batandukanye nayo. Ni twe twishe ubusabane Imana yifuzaga ko tugirana nayo. Umuti rero n’uwuhe?
Irya gatatu muri ayo mategeko ane y’umwuka ni: "Yesu Kristo niwe gisubizo cyonyine cy’Imana ku byerekeye ibyaha byacu. Muri Yesu Kristo, niho tubababarirwa ibyaha byacu kandi ni naho twongera kubonera ubusabane nyabwo n’Imana."Mu Abaroma 5:8 hatumenyesha ibi: "Ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha". Mu Abakorinto ba mbere 15:3-4 haratumenyesha ibyo tugomba kumenya no kwizera kugira ngo duhabwe agakiza, "…...yuko Kristo yapfiriye ibyaha byacu nk’uko byari byaranditswe, agahambwa akazuka ku munsi wa gatatu nk’uko byari byaranditswe...Muri Yohana 14:6, Yesu avuga ko "ari We nzira yonyine agakiza kabonerwamo. Ni jye nzira n’ukuri n’ubugingo. Ntawe ujya kwa Data ntamujyanye". None nshobora kubona nte iyi mpano itangaje y’agakiza?
Irya kane muri ayo mategeko ane y’umwuka ni: "Tugomba kwizera ko Yesu Kristo ari Umukiza kugira ngo dushobore kubona impano y’agakiza no kumenya imigambi itangaje Imana ifite ku bugingo bwacu". Muri Yohana 1:12 hadusobanurira ibi: "Icyakora abamwemeye bose bakizera izina rye, yabahaye ubushobozi bwo kuba abana b’Imana". Mu Byakozwe n’intumwa 16:31 niho habisobanura neza cyane: "Izere Umwami Yesu, uzakizwa". Kandi dushobora gukizwa n’ubuntu bwonyine, ku bwo kwizera Yesu Kristo wenyine (Abefeso 2:8-9).
Niba ushaka kwakira Yesu Kristo nk’Umukiza wawe, bwira Imana amagambo akurikira: kandi kuvuga aya magambo byonyine ntibizaguhesha agakiza, ariko iyo wizeye Kristo birashoboka! Iri sengesho rero ni uburyo bworoshye bwo kumenyesha Imana ko uyizera kandi ko uyishimira ko yaguhaye agakiza. "Mana, nzi ko nagucumuyeho kandi ko nkwiriye guhanirwa ibyo nakoze. Ariko kubera ko Yesu Kristo ari we wahawe igihano nari nkwiriye guhabwa, niyo mpamvu mwizeye kugira ngo nshobore kubabarirwa ibyaha byanjye. Ndakwinginze umpe agakiza. Urakoze k’ubw’ubuntu n’imbabazi zawe- impano y’ubugingo buhoraho iteka ryose! "Amina!"


text:
Mu buzima duhora twegera Imana kugira ngo tuyisabe ibyo twumva dukennye muri twe ariko kandi na none ushobora kwegera Imana ugira ngo uyingingire kuguha imbaraga zo kunesha ikintu runaka cya kugize imbata.
Ibintu byose dusabye Imana dushobora kubihabwa igihe tubisabye neza kandi dufite ukwizera. Naho mu gushaka kurwanya icyaha, ntibyoroshye kuko umuntu ku giti cye ntashobora kunesha icyaha ariko iyo yizeye Yesu Kristo, akamwiyegurira akamwereka icyaha cyamunaniye, Yesu abasha kumwakirana imbabazi, ubugwaneza ndetse n’umunezero kuko abasha gutanga imbaraga zo kunesha icyaha icyari cyo cyose.
Ubundi iyo wamusanze umuha ibyawe byose akaba ariwe ubigenga kandi ukamwemerera icyashaka cyose akaba aricyo kiba mu buzima bwawe. Ubu nibwo buryo bwo kwegera Imana no kuyisaba yishimira: Musabe muzahabwa, mushake muzabona, mukomange ku rugi muzakingurirwa. Kuko umuntu wese usaba ahabwa, ushatse abona, n’ukomanga agakingurirwa (Matayo 7:7-8).
Nicyo gituma mbabwira nti « ibyo musaba byose mubishyize ho umutima mwizere yuko mubihawe, kandi muzabibona (Mariko 11:24). Kandi icyo muzasaba cyose mu izina ryanjye, nzagikorera kugira ngo Data yubahirizwe mu Mwana we (Yohana 14:13-14). Ariko hariho umuntu muri mwe ubuze ubwenge, abusabe Imana iha abantu bose iyitimana, itishama kandi azabuhabwa (Yakobo 1:5).


text:
Aka Kagari ka Dahwe ni kamwe mu tugize uyu murenge wa Ndora wubatsemo ibiro by’Akarere ka Gisagara ndetse ukaba umwe mu mirenge izagurirwamo umujyi w’aka karere.
Abahatuye barinubira kutagira amazi hafi bavuga ko bavunika cyane bajya mu mibande kandi nyamara ngo bari bamaze gushyikira iterambere kuko amashanyarazi yo bayashyikiriye.
Nikuze Angelique umwe muri aba baturage ati « Kujya kuvoma ni imvune ikabije ino kuko tujya mu mibande kandi ugasanga hari abantu benhsi kuhava bigatwara amasaha».
Nk’uko imibare ibigaragaza muri aka karere ubu harabarirwa imiyoboro y’amazi igera kuri 24, ifite uburebure bwa km 349.55 yagiye yubakwa mu bihe binyuranye.
Mu mwaka wa 2010 abaturage bagera kuri 65% ni bo bari bamaze kwegerezwa amazi meza naho mu mwaka wa 2015 bakaba bari bageze kuri 76.4%.
Icyo basaba ubuyobozi ni ukubafasha kubona amazi hafi yabo kuko ngo uku gukura amazi kure bidindiza imirimo yabo nk’ubuhinzi kuko bakererwa kugera mu mirima babanje kuvoma, kandi bashaka no kuvomesha bikabahenda kuko bayashyikira ijerekani ibatwaye amafaranga 200.
Ahishakiye Valens ati “Dukeneye amazi rwose, aho tuvoma iyo uri umunyeshuri ubwo urasiba kuko ni kure kandi haza amazi make hari abantu igitero, andi badaha ni mabi aba arimo n’udukoko”
Ubuyobozi bw’aka karere ariko bugaragaza ko butari buzi ko aka kagari katagira amazi.
Rutaburingoga Jerôme, umuyobozi w’aka karere ka Gisagara ariko, arizeza abaturage ko hagiye kohererezwa impuguke mu by’amazi mu rwego rwo gushaka uko yahagezwa vuba.
Ati “Aho nari nzi ni muri Mukindo, ariko aha Dahwe na ho tugiye guhita twoherezayo abagenzura banapime ibyo hagomba maze bishyirwe mu ngengo y’imari”
Ubuyobozi bw’Akarere ka Gisagara buvuga ko n’ubwo ariko amazi meza ataragezwa hose, bukomeje kongera imbaraga kugirango abaturage bayashyikire.


text:
Padiri Ubald Rugirangonga, amaze kwamamara mu Rwanda no hanze kubera impano idasanzwe afite yo gusengera abarwayi bagakira ubumuga butandukanye n’indwara zikomeye ziba zarananiye abaganga b’inzobere. Yibazwaho byinshi n’abatari bacye, ahanini bitewe n’umwihariko afite mu byo akora.
Ni umupadiri muri Diyosezi ya Cyangugu ariko azenguruka ibice bitandukanye by’igihugu asengera abantu, akanagera mu bihugu bitandukanye byo hirya no hino ku isi akora uyu murimo wo gukiza abarwayi akoresheje isengesho. Aho bizwi ko uyu mupadiri ajya gusengera, abantu baba ari uruvunganzoka imihanda yose batwaranira kudatangwa n’amasengesho ya Padiri Ubald.
Padiri Ubald yavukiye mu cyahoze ari Segiteri ya Rwabidege muri Paruwasi ya Mwezi, Komini ya Karengera, Perefegitura ya Cyangugu. Hari mu Kwezi kwa Gashyantare 1955, bivuga ko ubu afite imyaka 61 y’amavuko. Muri iyi nkuru, turabagezaho ibintu by’ingenzi ukwiye kumenya kuri uyu mupadiri utarangarirwa na benshi ku bw’impano n’ingabire yahawe.
Kuva akiri muto, ubuzima bwa Padiri Ubald bwashinze imizi muri Kiliziya Gaturika
Padiri Ubaldi yabatijwe muri Kiliziya Gaturika ari uruhinja rw’ukwezi kumwe gusa, ni ukuvuga muri Werurwe 1955. Amashuri ye nayo yayize mu bigo by’abiyahe Imana garurika. Abanza yayigiye i Rwabidege kuva mu 1962 kugeza mu 1968 atangira ayisumbuye muri Seminari ntoya i Mibirizi ndetse ayakomereza mu iseminari nto yitiriwe Mutagatifu Piyo wa 10 yo ku Nyundo, kugera mu 1973 ubwo yahungiraga i Burundi.
Ibibazo by’ivangura ry’amoko ntibyamworoheye, dore ko mu mwaka w’1960 byamutwaye umubyeyi we ari we se umubyara, byakomera bikaza gutuma ahungira i Burundi mu mwaka w’1973, akaza kuharangiriza seminari nto. Yaje kugaruka mu Rwanda mu mwaka w’1978, ahita akomeza amasomo ye mu iseminari nkuru ya Nyakibanda, maze ayirangije aza guhabwa ubupadiri tariki 22 Nyakanga 1984, umuhango wabereye iwabo muri Pasuwasi ya Mwezi.
Mu myaka yose amaze ku isi, imyinshi muri yo yari umupadiri
Padiri Ubald yagizwe umupadiri mu mwaka w’1984 ubwo yari afite imyaka 29 y’amavuko, bisobanura ko amaze imyaka 32 yose ari umupadiri, utabariyemo ko yanamaze imyaka itari micye abyigira nyuma yo kumva Imana imusaba ngo anyure muri iyi nzira azayinyuremo yigisha urukundo mu Rwanda. Muri iyi myaka amaze ari umupadiri, yakozemo imirimo myinshi itandukanye kandi ashimwa na benshi kuba yarayikoze neza.
Padiri Ubald yarihiye amashuri abana b’abishe umuryango we muri Jenoside
Jenoside yakorewe abatutsi mu Rwanda mu mwaka w’1994,yabaye Padiri Ubald ari umupadiri muri Paruwasi ya Nyamasheke, n’ubwo nyuma yaje kwimurirwa muri Paruwasi ya Mushaka, ndetse nyuma anahabera Padiri mukuru kuva mu 1999.
Se yishwe mbere ya Jenoside yo mu 1994 azizwa ubwoko bwe, ndetse icyo gihe nibwo Padiri Ubald nawe yaje guhunga nyuma yo gutotezwa azira ubwoko, ariko akaza kugaruka mu Rwanda nyuma yo kumva ijwi ry’Imana rimusaba kuza kwigisha urukundo abanyarwanda. Mu 1994 nyirizina, Jenoside yavukije Padiri Ubald nyina n’abandi benshi bo mu muryango we, nyamara abamwiciye yaje kubababarira, ndetse arihira amashuri abana babiri; umuhungu n’umukobwa b’abamwiciye umuryango muri Jenoside.
Padiri Ubald avuga ko gutanga imbabazi ari kimwe mu bintu bikomeye yakoze mu buzima bwe kuko byamufashije kubona amahoro yo mu mutima, kandi ko icyaha ari gatozi kuburyo ntawe ukwiye guhora undi icyaha umubyeyi cyangwa umuvandimwe we yakoze cyangwa ngo abe yamurebera muri iyo shusho.
Yashinze icyo yise “Sinodi ya gacaca nkirisitu”
Nyuma yo gutanga urugero agatera intambwe yo kubabarira abamwiciye umuryango muri Jenoside, Padiri Ubald yabaye umukangurambaga w’ubumwe n’ubwiyunge muri Diyosezi ya Cyangugu, yigisha abantu kubabarirana no kongera kubana n’ubwo bitari byoroshye. Ni umwe mu bantu bagize uruhare rugaragara mu gucengeza mu banyarwanda ubumwe n’ubwiyunge.
Uretse kwigisha abakirisitu muri Kiliziya, Padiri Ubald yanajyaga mu ma gereza, akajya kwigisha abakoze ibyaha kwihana bagasaba imbabazi, hanyuma agahindukira akajya gusaba abiciwe kubabarira ababahemukiye. Uko niko Padiri Ubaldi yashinze icyo yise " Sinodi na gacaca nkirisitu " aho kwirega no gusabana imbabazi byatojwe abaturage bo muri Paruwasi ya Mushaka no muri Diyosezi ya Cyangugu muri rusange.
Impano ye yo gukirisha isengesho abafite ubumuga n’uburwayi budakira imaze kwamamara amahanga
Uretse kuba mu Rwanda hose bimaze kumenywa na benshi ko amasengesho ya Padiri Ubald akiza indwara zananiye abaganga akanavura ubumuga busanzwe budakira, no mu mahanga hirya no hino bamaze kumumenya kuburyo no guhera mu mpera z’umwaka wa 2015 yagiye muri Leta Zunze Ubumwe za Amerika agasubirayo muri uku kwezi kwa Gashyantare, akaba agenda akahakorera ibikorwa by’amasengesho benshi bagakira.
Padiri Ubald ufite iyi ngabire yo gusengera abarwayi bagakira, avuga ko iyo arimo gusenga hari ibyo yerekwa, ndetse we akaba aba abireba nk’ureba filime. Gukiza abarwayi ntabyiyitirira, ahubwo avuga ko bikorwa na Yezu wabikoze kera kandi yasubira mu ijuru agasiga avuze ko abazamwemera nabo bazakora nk’ibyo yakoze mu izina rye.
Padiri Ubald asobanura ko ibi byatangiye kuba mu mwaka w’1987, ariko icyo gihe akaba yarasengeraga abantu, hashira igihe bakazajya bamugaruka imbere bamuha ubuhamya ko hari uburwayi cyangwa ubumuga bakize, kandi ko bakiriye mu masengesho ye. Nyuma y’imyaka 4, ni ukuvuga mu mwaka w’1991, nibwo noneho yatangiye kujya abona ayo mashusho, akerekwa uburwayi bwa bamwe ndetse bagataha noneho bakize.
Asobanura kandi ko iyo asenga yerekwa uburwayi abantu batandukanye baba bafite, bamwe bagahita batangira ubuhamya aho ko bakize, abandi bakamushaka nyuma bakamwibwirira ko bakijijwe n’isengesho rye. Indwara z’ibyorezo nka Kanseri, SIDA, Diyabete n’izindi zidakira cyangwa zikira bigoranye, hari benshi bagiye batanga ubuhamya ko bazikiriye mu masengesho ya Padiri Ubald.